𞤃𞤭𞤧𞤪𞤢 𞤩𞤮𞥅𞤴𞤯𞤮

𞤃𞤭𞤧𞤪𞤢 𞤩𞤮𞥅𞤴𞤯𞤮 𞤳𞤮 𞤧𞤭𞤱𞤭𞤤 𞤩𞤮𞥅𞤴𞤯𞤮 𞤼𞤮 𞤊𞤵𞤯𞤲𞤢𞥄𞤲'𞤺𞤫-𞤪𞤫𞤱𞤮 𞤀𞤬𞤪𞤭𞤳. 𞤐'𞤁𞤫 𞤩𞤵𞤪𞤭 𞤸𞤫𞥅𞤱𞤣𞤫 𞤳𞤮 𞤫 𞤣𞤢𞥄𞤲'𞤣𞤫 𞤤𞤫𞤧 𞤥𞤢𞥄𞤴𞤮 𞤐𞤭𞥅𞤤⹁ 𞤼𞤢𞤱𞤢𞥄𞤲'𞤣𞤫 𞤫 𞤲𞤮𞤳𞥆𞤵 𞤦𞤭𞤴𞤫𞤼𞤫𞥅𞤯𞤮 𞤃𞤭𞤧𞤪𞤢 𞤸𞤢𞤲𞤣𞤫 𞤮𞥅. 𞤔𞤢𞥄𞤩𞤭-𞤸𞤢𞥄𞤯𞤼𞤭𞤪𞤣𞤫 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤤𞤮𞤥𞤼𞤭𞥅 𞤃𞤭𞤧𞤪𞤢 𞤳𞤮 𞤢𞤣𞤭𞥅 𞤼𞤢𞥄𞤪𞤭𞥅𞤲'𞤣𞤭⹁ 𞤩𞤫 𞤳𞤢𞤱𞤪𞤭 𞤸𞤫𞤣𞥆𞤫 𞤸𞤭𞤼𞤢𞥄𞤲'𞤣𞤫 𞥓𞥑𞥐𞥐 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄. (𞤫 𞤬𞤢𞤱𞤢𞥄𞤣𞤫 𞤫 𞤤𞤭𞤥𞤼𞤮 𞤃𞤭𞤧𞤪𞤢) [𞥑] 𞤫 𞤣𞤫𞤲𞤼𞤢𞤤 𞤨𞤮𞤤𞤭𞤼𞤭𞤳 𞤃𞤭𞤧𞤪𞤢 𞤼𞤮𞥅𞤱𞤯𞤮 𞤫 𞤤𞤫𞤧𞤤𞤫𞤧𞤮 𞤫 𞤤𞤫𞤧 𞤲'𞤶𞤭𞥅𞤥𞤢𞥄𞤲'𞤣𞤭 𞤃𞤫𞤲𞤫𞤧 (𞤭𞤲𞤢 𞤸𞤫𞥅𞤱𞤭 𞤲𞤢𞤲𞤣𞤭𞤪𞤫𞥅𞤣𞤫 𞤫 𞤐𞤢𞤪𞤥𞤫𞤪). [𞥒] 𞤁𞤢𞥄𞤪𞤼𞤮𞤤 𞤃𞤭𞤧𞤪𞤢 𞤩𞤮𞥅𞤴𞤲'𞤺𞤮𞤤 𞤲'𞤺𞤮𞤤 𞤬𞤵𞤯𞥆𞤭𞥅 𞤳𞤮 𞤫 𞤤𞤢𞥄𞤥𞤤𞤢𞥄𞤥𞤵𞥅𞤶𞤭 𞤣𞤢𞤪𞤼𞤭𞥅𞤯𞤭⹁ 𞤼𞤢𞤱𞤭 𞤭𞤲𞤢 𞤲'𞤶𞤭𞤤𞥆𞤮𞤲'𞤣𞤭𞤪𞤭 𞤫 𞤴𞤮𞤲𞤼𞤢𞥄𞤶𞤭 𞤯𞤭 𞤲'𞤺𞤮𞤲𞤢𞥄 𞤣𞤢𞤪𞤼𞤭𞤲𞤢𞥄𞤯𞤭⹁ 𞤯𞤭 𞤲'𞤦𞤭𞤴𞤢𞤼𞤫𞥅 𞤳𞤮 "𞤱𞤢𞤳𞥆𞤢𞤼𞤭𞥅𞤶𞤭 𞤸𞤢𞤳𞥆𞤵𞤲'𞤣𞤫𞥅𞤶𞤭". 𞤂𞤢𞥄𞤥𞤵𞥅𞤶𞤭 𞤷𞤫𞥅𞤪𞤼𞤵𞤯𞤭 𞤯𞤭𞥅 𞤭𞤲𞤢 𞤷𞤫𞥅𞤪𞤼𞤭 𞤫 𞤷𞤢𞤼𞤫 𞤼𞤢𞤼𞤭 : 𞤂𞤢𞥄𞤥𞤵 𞤩𞤮𞥅𞤴𞤯𞤮 𞤫 𞤬𞤵𞤯𞥆𞤮𞥅𞤣𞤫 𞤶𞤢𞤥𞤢𞥄𞤲𞤵 𞤲'𞤶𞤢𞤥𞤲'𞤣𞤭⹁ 𞤂𞤢𞥄𞤥𞤵 𞤸𞤢𞤳𞥆𞤵𞤲'𞤣𞤫𞥅𞤶𞤮 𞤫 𞤶𞤢𞤥𞤢𞥄𞤲𞤵 𞤲'𞤶𞤢𞤥𞤲'𞤣𞤭 𞤸𞤢𞤳𞥆𞤵𞤲'𞤣𞤫𞥅𞤶𞤮 𞤱𞤢𞤤𞥆𞤢 𞤂𞤢𞥄𞤥𞤵 𞤳𞤫𞤧𞤮 𞤫 𞤴𞤮𞤲𞤼𞤢 𞤲'𞤶𞤢𞤥𞤲'𞤣𞤭 𞤷𞤢𞤳𞥆𞤭𞤼𞤭𞥅𞤲'𞤣𞤭.

𞤉𞤶𞤭𞤨𞤼 𞤩𞤮𞥅𞤴𞤯𞤮 𞤮𞥅 𞤴𞤫𞤼𞥆𞤭𞥅𞤥𞤢 𞤯𞤮 𞤣𞤮𞥅𞤤𞤫 𞤥𞤵𞤥 𞤩𞤵𞤪𞤭 𞤥𞤢𞤱𞤲𞤵𞤣𞤫 𞤫 𞤧𞤢𞤸𞤢𞥄 𞤂𞤢𞥄𞤥𞤵 𞤳𞤫𞤧𞤵 𞤲'𞤺𞤵𞥅⹁ 𞤤𞤢𞥄𞤥𞤭𞥅 𞤳𞤮 𞤩𞤵𞤪𞤭 𞤸𞤫𞥅𞤱𞤣𞤫 𞤫 𞤐𞤵𞤦𞤭 𞤫 𞤬𞤫𞤷𞥆𞤫𞤪𞤫 𞤥𞤢𞤱𞤲'𞤣𞤫 𞤫 𞤂𞤫𞤾𞤢𞤲𞤼. 𞤕𞤢𞤺𞥆𞤢𞤤 𞤮𞥅𞤯𞤮𞥅 𞤧𞤢𞤸𞤢𞥄⹁ 𞤲'𞤣𞤫 𞤲𞤢𞥄𞤼𞤭 𞤫 𞤴𞤮𞤲𞤼𞤢 𞤽𞤢𞤳𞥆𞤫𞥅𞤲'𞤣𞤫 𞤧𞤫𞥅𞤯𞤢 𞤧𞤫𞥅𞤯𞤢. 𞤉 𞤲'𞤣𞤫𞤪 𞤣𞤢𞥄𞤪𞤼𞤮𞤤 𞤥𞤵𞤥⹁ 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤴𞤢𞤲𞤭 𞤱𞤢𞤤𞥆𞤢 𞤸𞤫𞤩𞤼𞤭𞥅 𞤤𞤫𞤴𞤯𞤫𞥅𞤤𞤫 𞤳𞤫𞥅𞤱𞤯𞤫⹁ 𞤭𞤲𞤢 𞤶𞤫𞤴𞤢𞥄 𞤸𞤫𞥅𞤲 𞤖𞤭𞤳𞤧𞤮𞤧 𞤫𞤲⹁ 𞤐𞤵𞤦𞤭𞤴𞤢𞤲𞤳𞤮𞥅𞤩𞤫⹁ 𞤀𞤧𞥆𞤭𞤪𞤭𞤴𞤢𞤲𞤳𞤮𞥅𞤩𞤫⹁ 𞤆𞤫𞤪𞤧𞤭𞤴𞤢𞤲𞤳𞤮𞥅𞤩𞤫 𞤀𞤳𞤫𞤥𞤫𞤲𞤭𞤣 𞤫𞤲⹁ 𞤫 𞤃𞤢𞤧𞤫𞤣𞤮𞤲𞤭𞤴𞤢𞤲𞤳𞤮𞥅𞤩𞤫 𞤫 𞤤𞤢𞥄𞤥𞤵 𞤀𞤤𞤫𞤳𞤧𞤢𞤲𞤣𞤢𞤪 𞤥𞤢𞤱𞤯𞤮. 𞤂𞤢𞥄𞤥𞤵 𞤆𞤼𞤮𞤤𞤫𞤥𞤢𞤭𞤷 𞤘𞤫𞤪𞤫𞤳⹁ 𞤧𞤮𞤧𞤢𞥄 𞤳𞤮 𞤷𞤢𞤺𞥆𞤢𞤤 𞤥𞤢𞥄𞤴𞤣𞤫 𞤀𞤤𞤫𞤳𞤧𞤢𞤲𞤣𞤫𞤪𞤫⹁ 𞤤𞤢𞥄𞤥𞤭𞥅𞤥𞤢 𞤸𞤢𞥄 𞤸𞤭𞤼𞤢𞥄𞤲'𞤣𞤫 𞥓𞥐 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄. 𞤑𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄⹁ 𞤲'𞤣𞤫⹁ 𞤫 𞤤𞤫𞤧 𞤲'𞤶𞤭𞥅𞤥𞤢𞥄𞤲'𞤣𞤭 𞤑𞤭𞤤𞤭𞤴𞤮𞤨𞤢𞤼𞤪𞤢⹁ 𞤲'𞤣𞤫 𞤴𞤢𞤲𞤭 𞤫 𞤤𞤢𞥄𞤥𞤵 𞤈𞤮𞥅𞤥⹁ 𞤲'𞤣𞤫 𞤱𞤮𞤲𞤼𞤭 𞤣𞤭𞥅𞤱𞤢𞥄𞤲 𞤈𞤮𞥅𞤥. [𞥓] 𞤃𞤭𞤧𞤪𞤢 𞤱𞤮𞤲𞤭 𞤳𞤮 𞤫 𞤤𞤫𞤧 𞤲'𞤶𞤭𞥅𞤥𞤢𞥄𞤲'𞤣𞤭 𞤈𞤮𞥅𞤥 𞤸𞤢𞥄 𞤳𞤭𞤼𞤢𞥄𞤤𞤫 𞥖𞥔𞥐 𞤷𞤢𞤺𞥆𞤢𞤤 𞤋𞥅𞤧𞤢𞥄. 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄⹁ 𞤲'𞤣𞤫 𞤳𞤢𞤤𞤭𞤬𞤢𞥄𞤲'𞤣𞤭 𞤈𞤢𞥃𞤭𞤣𞤵𞤲 𞤸𞤫𞤩𞤼𞤭 𞤲'𞤣𞤭.

𞤐𞤢𞤬𞤮𞥅𞤪𞤫 𞤶𞤢𞤽𞤣𞤫 𞤃𞤭𞤧𞤪𞤢 𞤩𞤮𞥅𞤴𞤲'𞤣𞤫 𞤭𞤲𞤢 𞤶𞤫𞤴𞤢𞥄 𞤫 𞤳𞤮 𞤢𞤣𞥆𞤢𞤲𞤭 𞤯𞤵𞤥 𞤱𞤢𞥄𞤱𞤣𞤫 𞤸𞤵𞥅𞤼𞤮𞤪𞤢𞥄𞤣𞤫 𞤲'𞤺𞤮𞤲𞤳𞤢𞥄𞤶𞤭 𞤬𞤢𞤤𞤲'𞤣𞤫 𞤐𞤭𞥅𞤤 𞤲'𞤺𞤢𞤥 𞤲'𞤣𞤫𞤥𞤢. 𞤋𞤤𞤢𞤥𞤶𞤭 𞤼𞤫𞤧𞤳𞤢𞥄𞤯𞤭 𞤫 𞤲'𞤣𞤭𞤴𞤢𞤥 𞤩𞤵𞥅𞤩𞤯𞤢𞤥 𞤫 𞤲'𞤣𞤫𞤪 𞤬𞤢𞤤𞤲'𞤣𞤫 𞤩𞤵𞥅𞤩𞤲'𞤣𞤫 𞤲'𞤣𞤫𞥅⹁ 𞤭𞤲𞤢 𞤢𞤣𞥆𞤢𞤲𞤢 𞤯𞤵𞤥 𞤫𞤲 𞤺𞤫𞤧𞤫 𞤩𞤵𞤪𞤯𞤫 𞤸𞤫𞥅𞤱𞤣𞤫⹁ 𞤯𞤵𞤥 𞤲𞤮𞥅𞤲 𞤭𞤲𞤢 𞤱𞤢𞤤𞥆𞤭𞤼𞤢 𞤫 𞤴𞤭𞤥𞤩𞤫 𞤩𞤵𞤪𞤩𞤫 𞤸𞤫𞥅𞤱𞤣𞤫⹁ 𞤳𞤢𞤥 𞤫 𞤰𞤫𞤤𞥆𞤭𞤼𞤢𞥄𞤪𞤫 𞤪𞤫𞤲𞤣𞤮 𞤫 𞤨𞤭𞤲𞤢𞤤. 𞤉 𞤲'𞤣𞤫𞤪 𞤲'𞤺𞤢𞤤𞤵 𞤲'𞤺𞤵𞥅⹁ 𞤲'𞤶𞤵𞤩𞥆𞤵𞤣𞤭 𞤲'𞤣𞤭𞥅 𞤭𞤲𞤢 𞤶𞤮𞤳𞥆𞤭 𞤫 𞤰𞤫𞤤𞥆𞤭𞤼𞤣𞤫 𞤲'𞤶𞤵𞤤𞤢𞥄𞤺𞤵 𞤫 𞤲'𞤣𞤫𞤪 𞤬𞤢𞤤𞤲'𞤣𞤫 𞤲'𞤣𞤫𞥅 𞤫 𞤣𞤭𞥅𞤱𞤢𞤲𞤵𞥅𞤶𞤭 𞤶𞤫𞥅𞤪𞤫𞥅𞤲'𞤣𞤫 𞤼𞤢𞥄𞤪𞤭𞥅𞤯𞤭 𞤯𞤭𞥅⹁ 𞤫 𞤰𞤫𞤤𞥆𞤭𞤼𞤺𞤮𞤤 𞤦𞤭𞤲𞤣𞤮𞤤 𞤳𞤫𞥅𞤪𞤭𞥅𞤯𞤮⹁ 𞤫 𞤴𞤵𞤩𞥆𞤭𞤲'𞤣𞤫 𞤫𞤩𞥆𞤢𞥄𞤯𞤫 𞤥𞤢𞤸𞤲'𞤺𞤮 𞤫 𞤲'𞤣𞤫𞤥𞤢⹁ 𞤫 𞤲'𞤶𞤵𞤤𞤢𞥄𞤺𞤵 𞤫 𞤣𞤭𞥅𞤱𞤢𞤲𞤵𞥅𞤶𞤭 𞤼𞤢𞥄𞤪𞤭𞥅𞤯𞤭 𞤯𞤭𞥅 𞤫 𞤳𞤮𞤲𞤵 𞤲'𞤺𞤵𞥅 𞤭𞤲𞤢 𞤴𞤭𞤯𞤭 𞤼𞤢𞤦𞤭𞤼𞤭𞤲'𞤣𞤫 𞤲'𞤶𞤭𞥅𞤥𞤢𞥄𞤲'𞤣𞤭 𞤉𞤶𞤭𞤨𞤼. 𞤃𞤮𞤰𞥆𞤭𞤲'𞤣𞤫 𞤫 𞤴𞤵𞤩𞥆𞤭𞤲'𞤣𞤫 𞤯𞤫𞥅𞤲 𞤺𞤮𞤤𞥆𞤫 𞤳𞤮 𞤦𞤭𞤪𞤮𞥅𞤶𞤭 𞤦𞤭𞤲𞤣𞤭𞤼𞤢𞤺𞤮𞤤 𞤥𞤢𞤱𞤲'𞤺𞤮𞤤⹁ 𞤢𞤪𞤣𞤭𞥅𞤩𞤫 𞤣𞤭𞥅𞤲𞤫 𞤫 𞤲'𞤶𞤵𞤩𞥆𞤵𞤣𞤭 𞤤𞤢𞥄𞤥𞤵 𞤫 𞤲'𞤣𞤫𞤪 𞤲'𞤶𞤭𞥅𞤥𞤢𞥄𞤲'𞤣𞤭 𞤬𞤭𞤪𞤢𞥄𞤱𞤲𞤢⹁ 𞤼𞤢𞤱𞤭 𞤭𞤲𞤢 𞤯𞤢𞤩𞥆𞤭 𞤺𞤮𞤤𞥆𞤮𞤲'𞤣𞤭𞤪𞤢𞤤 𞤫 𞤲'𞤺𞤮𞥅𞤼𞤢𞥄𞤺𞤵 𞤤𞤫𞤻𞤮𞤤 𞤃𞤭𞤧𞤪𞤢 𞤫 𞤲'𞤣𞤫𞤪 𞤲'𞤺𞤮𞤲𞤳𞤢 ‘’𞤲'𞤶𞤵𞤩𞥆𞤵𞤣𞤭 𞤲'𞤶𞤵𞤩𞥆𞤵𞤣𞤭 𞤣𞤭𞥅𞤲𞤫𞥅𞤶𞤭’’. [𞥔]

𞤑𞤮 𞤸𞤫𞥅𞤱𞤭 𞤫 𞤺𞤮𞤤𞥆𞤫 𞤃𞤭𞤧𞤪𞤢𞤲𞤢𞥄𞤩𞤫 𞤩𞤮𞥅𞤴𞤩𞤫 𞤭𞤲𞤢 𞤶𞤫𞤴𞤢𞥄 𞤸𞤫𞥅𞤲 : 𞤰𞤫𞤤𞥆𞤭𞤼𞤣𞤫 𞤳𞤢𞥄𞤰𞤫⹁ 𞤱𞤭𞤯𞤼𞤮𞥅𞤶𞤭⹁ 𞤫 𞤳𞤢𞤪𞤢𞤤𞥆𞤢𞥄𞤺𞤢𞤤 𞤥𞤢𞤸𞤲'𞤺𞤮 𞤦𞤢𞥄𞤱𞤲'𞤺𞤢𞤤 𞤥𞤢𞤸𞤣𞤫 𞤨𞤭𞤪𞤢𞤥𞤭𞤣𞤵𞥅𞤶𞤭 𞤥𞤢𞤱𞤯𞤭⹁ 𞤼𞤫𞤥𞤨𞤤𞤫𞥅𞤶𞤭⹁ 𞤫 𞤮𞤦𞤫𞤤𞤭𞤧𞤳 𞤫𞤲 ⁏ 𞤲'𞤶𞤵𞤩𞥆𞤵𞤣𞤭 𞤸𞤭𞥅𞤧𞤢⹁ 𞤲'𞤶𞤵𞤩𞥆𞤵𞤣𞤭 𞤧𞤢𞤬𞤢𞥄𞤪𞤢 𞤺𞤮𞤤𞥆𞤮𞤪𞤲'𞤣𞤭 𞤫 𞤦𞤢𞥄𞤱𞤲'𞤣𞤭⹁ 𞤲'𞤶𞤵𞤩𞥆𞤵𞤣𞤭 𞤲'𞤣𞤭𞤴𞤢𞤥 𞤫 𞤳𞤢𞤪𞤢𞤤𞥆𞤢𞥄𞤺𞤢𞤤 𞤨𞤫𞥅𞤱𞤲𞤵𞤺𞤮𞤤 𞤲'𞤣𞤫𞤥𞤢⹁ 𞤤𞤢𞥄𞤲𞤢𞥄𞤶𞤭 𞤨𞤤𞤢𞤲𞤳 𞤺𞤢𞤣𞤢𞤲𞤭 𞤢𞤲𞤣𞤢𞥄𞤯𞤭⹁ [𞥕] 𞤳𞤢𞤪𞤢𞤤𞥆𞤢𞥄𞤺𞤢𞤤 𞤤𞤫𞤴𞤣𞤭 𞤫 𞤺𞤭𞤤𞤢𞥄𞤧 𞤉𞤶𞤭𞤨𞤼⹁ 𞤧𞤭𞤬𞤢𞥄𞤶𞤭 𞤦𞤭𞤲𞤣𞤮𞤤 𞤳𞤫𞤧𞤭 𞤫 𞤲𞤢𞤲𞤮𞤲'𞤣𞤭𞤪𞤢𞤤 𞤶𞤢𞤥 𞤺𞤢𞤣𞤢𞤲𞤢𞤤 𞤺𞤢𞤲𞤣𞤢𞥄𞤲'𞤺𞤢𞤤⹁ 𞤦𞤢𞤯𞤢𞥄𞤲'𞤺𞤢𞤤 𞤫 𞤖𞤭𞤼𞤭 𞤫𞤲 . [𞥖] 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤢𞤷𞥆𞤭 𞤳𞤮 𞤲'𞤣𞤮𞤲𞤵 𞤣𞤵𞥅𞤥𞤮𞤼𞤮𞥅𞤲'𞤺𞤵. 𞤐𞤢𞥄𞤤𞤢𞤲𞤳𞤢𞥄𞤺𞤢𞤤 𞤥𞤢𞤺𞥆𞤢𞤤 𞤫 𞤥𞤢𞤸𞤣𞤭 𞤥𞤢𞤺𞥆𞤢𞤤 𞤭𞤲𞤢 𞤲'𞤶𞤵𞥅𞤼𞤫𞥅 𞤲𞤮 𞤬𞤫𞥅𞤱𞤭⹁ 𞤳𞤮 𞤩𞤮𞥅𞤴𞤭 𞤥𞤢𞤺𞥆𞤢𞤤 𞤲𞤢𞤱𞤼𞤢𞥄 𞤫 𞤳𞤢𞤤𞤢 𞤲𞤮𞤳𞥆𞤵𞥅𞤶𞤭 𞤱𞤭𞤲𞤣𞤫𞤪𞤫 𞤲'𞤣𞤫𞥅. 𞤑𞤮𞤧𞤢𞤥 𞤯𞤢𞤥 𞤥𞤢𞤱𞤯𞤢𞤥 𞤭𞤲𞤢 𞤩𞤵𞥅𞤩𞤲𞤢 𞤥𞤭𞥅𞤶𞤮𞥅𞤶𞤭 𞤴𞤢𞤸𞤮𞥅𞤩𞤫 𞤫 𞤱𞤭𞤲𞤣𞤮𞥅𞤩𞤫 𞤬𞤮𞤼𞤣𞤫 𞤣𞤵𞥅𞤩𞤭 𞤵𞤶𞤵𞤲𞥆𞤢𞥄𞤶𞤫. 𞤚𞤫𞤣𞥆𞤵𞤲'𞤺𞤢𞤤 𞤳𞤫𞤧𞤢𞤤 𞤱𞤮𞤲𞤢𞤲'𞤣𞤫 𞤳𞤮 𞤩𞤮𞥅𞤴𞤭 𞤫 𞤰𞤫𞥅𞤱𞤲'𞤣𞤮𞤪𞤯𞤫 𞤫 𞤲'𞤣𞤫𞤪 𞤬𞤵𞤯𞥆𞤮𞥅𞤣𞤫 𞤶𞤢𞤥𞤢𞥄𞤲𞤵 𞤸𞤢𞤲𞤣𞤫 𞤮𞥅⹁ 𞤳𞤮 𞤌𞤪𞤮𞤨𞤲𞤢𞥄𞤩𞤫 𞤫 𞤃𞤭𞤧𞤪𞤢𞤲𞤢𞥄𞤩𞤫 𞤲'𞤦𞤢𞤯𞤭⹁ 𞤢𞤣𞥆𞤢𞤲𞤭 𞤩𞤫 𞤶𞤢𞤲𞤺𞤵𞤣𞤫 𞤺𞤢𞤲𞤣𞤢𞤤 𞤫 𞤶𞤢𞤽𞤣𞤫 𞤃𞤭𞤧𞤪𞤢 𞤫 𞤩𞤫𞤴𞤣𞤢𞥄𞤣𞤫 𞤬𞤢𞥄𞤥𞤣𞤫 𞤲'𞤣𞤮𞤲𞤵 𞤨𞤭𞤲𞤢𞤤 𞤥𞤵𞤥 𞤫𞤲.

**𞤨𞤫𞤰𞥆𞤮𞤤**

𞤃𞤢𞥄𞤴𞤮 𞤐𞤭𞥅𞤤 𞤱𞤮𞤲𞥆𞤮𞥅 𞤳𞤮 𞤤𞤢𞥄𞤱𞤮𞤤 𞤲'𞤺𞤵𞥅𞤪𞤲'𞤣𞤢𞤥 𞤣𞤭𞥅𞤱𞤢𞥄𞤲 𞤮𞥅 𞤫 𞤲'𞤣𞤫𞤪 𞤳𞤮 𞤩𞤵𞤪𞤭 𞤸𞤫𞥅𞤱𞤣𞤫 𞤫 𞤣𞤢𞥄𞤪𞤼𞤮𞤤 𞤢𞥄𞤣𞤫𞥅. [𞥘] 𞤂𞤢𞥄𞤦𞤭 𞤐𞤭𞥅𞤤 𞤯𞤭 𞤩𞤵𞥅𞤩𞤯𞤭 𞤯𞤭𞥅 𞤲'𞤣𞤮𞤳𞥆𞤭 𞤢𞥄𞤣𞤫𞥅 𞤫𞤲 𞤬𞤢𞤪𞤼𞤢𞤽𞥆𞤫 𞤰𞤫𞤤𞥆𞤭𞤼𞤣𞤫 𞤬𞤢𞤺𞥆𞤵𞤣𞤵 𞤲'𞤣𞤫𞤥𞤢 𞤶𞤮𞥅𞤯𞤭𞥅𞤯𞤮 𞤫 𞤪𞤫𞤲𞤣𞤮 𞤩𞤵𞤪𞤲'𞤺𞤮 𞤧𞤮𞤬𞤼𞤵𞤣𞤫⹁ 𞤲'𞤺𞤮 𞤱𞤮𞤲𞤼𞤭 𞤳𞤢𞥄𞤰𞤫𞤤 𞤺𞤮𞤲𞤺𞤫𞤤 𞤫 𞤣𞤢𞥄𞤪𞤼𞤮𞤤 𞤶𞤢𞤽𞤣𞤫 𞤢𞥄𞤣𞤫𞥅. [𞥙] 𞤁𞤮𞤺𞤮𞥅𞤩𞤫-𞤥𞤮𞥅𞤬𞤼𞤵𞤩𞤫 𞤸𞤢𞤲𞤣𞤫 𞤩𞤫𞥅 𞤨𞤵𞤯𞥆𞤭𞥅 𞤸𞤮𞤯𞤣𞤫 𞤫 𞤲'𞤣𞤫𞤪 𞤬𞤢𞤤𞤲'𞤣𞤫 𞤐𞤭𞥅𞤤 𞤳𞤮 𞤫 𞤴𞤮𞤲𞤼𞤢 𞤆𞤤𞤫𞤭𞤧𞤼𞤮𞤧𞤫𞤲 𞤸𞤢𞤳𞥆𞤵𞤲'𞤣𞤫𞥅𞤶𞤮⹁ 𞤳𞤮 𞤭𞤲𞤢 𞤱𞤮𞤲𞤢 𞤣𞤵𞥅𞤩𞤭 𞥑𞥒𞥐 𞥐𞥐𞥐 𞤶𞤮𞥅𞤲𞤭. 𞤉 𞤶𞤮𞥅𞤬𞤲𞤭𞤪𞤣𞤫 𞤶𞤢𞤥𞤢𞥄𞤲𞤵 𞤆𞤢𞤤𞤫𞤮𞤤𞤭𞤼𞤭𞤳⹁ 𞤱𞤫𞥅𞤴𞤮 𞤶𞤮𞥅𞤪𞤲'𞤺𞤮 𞤼𞤮 𞤊𞤵𞤯𞤲𞤢𞥄𞤲'𞤺𞤫 𞤀𞤬𞤪𞤭𞤳 𞤩𞤫𞤴𞤣𞤭𞥅𞤥𞤢 𞤩𞤵𞥅𞤩𞤣𞤫 𞤫 𞤴𞤮𞥅𞤪𞤣𞤫⹁ 𞤯𞤵𞤥 𞤢𞤣𞥆𞤢𞤲𞤭 𞤴𞤭𞤥𞤩𞤫 𞤣𞤭𞥅𞤱𞤢𞥄𞤲 𞤮𞥅 𞤩𞤫𞤴𞤣𞤢𞥄𞤣𞤫 𞤸𞤫𞥅𞤱𞤣𞤫 𞤳𞤮𞤴𞤫 𞤥𞤵𞤥 𞤫𞤲 𞤫 𞤧𞤢𞤪𞤢𞥄𞤶𞤭 𞤥𞤢𞥄𞤴𞤮 𞤲'𞤺𞤮𞥅.

**𞤏𞤢𞤳𞥆𞤢𞤼𞤭 𞤳𞤮 𞤢𞤣𞤭𞥅 𞤤𞤢𞥄𞤥𞤵**

𞤉 𞤶𞤢𞤥𞤢𞥄𞤲𞤵 𞤳𞤮 𞤢𞤣𞤭𞥅 𞤤𞤢𞥄𞤥𞤵𞥅𞤶𞤭 𞤫 𞤬𞤵𞤯𞥆𞤮𞥅𞤣𞤫 𞤤𞤢𞥄𞤥𞤵⹁ 𞤱𞤫𞥅𞤴𞤮 𞤃𞤭𞤧𞤪𞤢 𞤭𞤲𞤢 𞤬𞤢𞤥𞤯𞤭 𞤲𞤮 𞤬𞤫𞥅𞤱𞤭 𞤫 𞤸𞤢𞤲𞤣𞤫. 𞤐𞤮𞤳𞥆𞤵𞥅𞤶𞤭 𞤥𞤢𞤱𞤯𞤭 𞤫 𞤲'𞤣𞤫𞤪 𞤤𞤫𞤴𞤣𞤭 𞤉𞤶𞤭𞤨𞤼 𞤭𞤲𞤢 𞤲'𞤶𞤵𞤩𞥆𞤭𞤲𞤢𞥄 𞤫 𞤤𞤫𞤯𞥆𞤫⹁ 𞤭𞤲𞤢 𞤲'𞤶𞤭𞤤𞥆𞤮𞤲'𞤣𞤭𞤪𞤭 𞤫 𞤶𞤢𞤱𞤣𞤭 𞤲'𞤣𞤢𞤪𞤭𞥅𞤲'𞤣𞤭. 𞤂𞤫𞤯𞥆𞤫 𞤫 𞤣𞤢𞥄𞤦𞤢𞥄𞤶𞤭 𞤤𞤢𞤣𞥆𞤫 𞤩𞤵𞤪𞤭 𞤸𞤫𞥅𞤱𞤣𞤫 𞤫 𞤲𞤮𞤳𞥆𞤵𞥅𞤶𞤭 𞤼𞤢𞥄𞤪𞤭𞥅𞤯𞤭 𞤯𞤭𞥅 𞤬𞤮𞤬⹁ 𞤳𞤢𞤣𞤭 𞤣𞤭𞥅𞤱𞤢𞥄𞤲 𞤐𞤭𞥅𞤤 𞤭𞤲𞤢 𞤱𞤢𞤤𞥆𞤭𞤼𞤢 𞤷𞤮𞤤𞥆𞤭 𞤲'𞤣𞤭𞤴𞤢𞤥 𞤳𞤫𞥅𞤱𞤯𞤭. 𞤁𞤮𞤺𞥆𞤮𞤤 𞤭𞤲𞤢 𞤸𞤫𞥅𞤱𞤭 𞤫 𞤃𞤭𞤧𞤪𞤢𞤲𞤢𞥄𞤩𞤫⹁ 𞤳𞤢𞤣𞤭 𞤳𞤮 𞤫 𞤮𞥅𞤲 𞤧𞤢𞤸𞤢𞥄 𞤳𞤢𞤣𞤭 𞤣𞤢𞥄𞤦𞤢𞥄𞤶𞤭 𞤳𞤫𞥅𞤱𞤯𞤭 𞤨𞤵𞤯𞥆𞤭𞥅 𞤪𞤫𞤱𞤣𞤫. [𞥑𞥐]

𞤉 𞤸𞤭𞤼𞤢𞥄𞤲'𞤣𞤫 𞥕𞥕𞥐𞥐 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄⹁ 𞤤𞤫𞤰𞥆𞤭 𞤼𞤮𞤳𞤮𞥅𞤧𞤭 𞤶𞤮𞥅𞤯𞤭𞥅𞤯𞤭 𞤫 𞤲'𞤣𞤫𞤪 𞤬𞤢𞤤𞤲'𞤣𞤫 𞤐𞤭𞥅𞤤 𞤰𞤫𞤤𞥆𞤭𞤼𞤭𞥅𞤥𞤢 𞤫 𞤲'𞤣𞤫𞤪 𞤨𞤭𞤲𞤫 𞤳𞤫𞥅𞤱𞤯𞤫 𞤳𞤮𞤤𞥆𞤭𞤼𞤮𞥅𞤶𞤫 𞤶𞤮𞤺𞤢𞥄𞤣𞤫 𞤣𞤮𞥅𞤤𞤫 𞤫 𞤲'𞤣𞤫𞤥𞤢 𞤫 𞤣𞤢𞥄𞤦𞤢𞥄𞤶𞤭⹁ 𞤫 𞤢𞤲𞤣𞤭𞤲'𞤣𞤫 𞤯𞤵𞤥 𞤫𞤲 𞤫 𞤲'𞤦𞤢𞤴𞤣𞤭𞥅𞤶𞤭 𞤥𞤵𞤥 𞤫𞤲 𞤫 𞤺𞤫𞤯𞤫 𞤥𞤵𞤥 𞤫𞤲 ⹁ 𞤳𞤮 𞤱𞤢𞤴𞤭 𞤲𞤮 𞤷𞤮𞤥𞤷𞤭⹁ 𞤶𞤵𞥅𞤯𞤫 𞤫 𞤦𞤫𞤯𞤭. 𞤇𞤵𞤪𞤭 𞤥𞤢𞤱𞤲𞤵𞤣𞤫 𞤫 𞤯𞤫𞥅𞤲 𞤨𞤭𞤲𞤫 𞤺𞤢𞤣𞤢𞤲𞤫 𞤃𞤭𞤧𞤪𞤢 𞤚𞤮𞥅𞤱𞤲'𞤣𞤫 (𞤊𞤵𞤯𞤲𞤢𞥄𞤲'𞤺𞤫) 𞤳𞤮 𞤨𞤭𞤲𞤢𞤤 𞤄𞤢𞤣𞤢𞤪𞤭𞤴𞤢𞤲𞤳𞤫𞥅𞤱𞤢𞤤⹁ 𞤭𞤲𞤢 𞤺𞤢𞤧𞤢 𞤼𞤢𞤱𞤢 𞤵𞤥𞥆𞤮𞤪𞤭𞥅 𞤳𞤮 𞤫 𞤶𞤫𞥅𞤪𞤫𞥅𞤲'𞤣𞤫 𞤖𞤭𞤪𞤲𞤢𞥄𞤲'𞤺𞤫 ⁏ 𞤭𞤲𞤢 𞤢𞤲𞤣𞤭𞤪𞤢𞤲𞤮𞥅 𞤧𞤫𞤪𞤢𞥄𞤶𞤭 𞤼𞤮𞥅𞤱𞤯𞤭⹁ 𞤳𞤵𞥅𞤼𞤮𞤪𞤯𞤫 𞤳𞤢𞥄𞤰𞤫⹁ 𞤫 𞤳𞤵𞥅𞤼𞤮𞤪𞤢𞤺𞤮𞤤 𞤲'𞤶𞤢𞤥𞤲'𞤣𞤭.

**𞤊𞤵𞤯𞥆𞤮𞥅𞤣𞤫 𞤤𞤢𞥄𞤥𞤵 (𞤸𞤫𞤣𞥆𞤫 𞥓𞥑𞥕𞥐-𞥒𞥖𞥘𞥖 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄)**

𞤔𞤢𞤥𞤢𞤲𞤵𞥅𞤶𞤭 𞤤𞤢𞥄𞤥𞤵 𞤢𞤪𞤢𞤲𞤣𞤫𞥅𞤶𞤭 𞤭𞤲𞤢 𞤩𞤢𞤣𞤭𞥅 𞤫 𞤶𞤢𞤥𞤢𞥄𞤲𞤵 𞤅𞤵𞤥𞤫𞤪𞤭𞤢𞤲-𞤀𞤳𞥆𞤢𞤣𞤭𞤢𞤲 𞤫𞤲 𞤼𞤮 𞤃𞤫𞤧𞤮𞤨𞤮𞤼𞤢𞤥𞤭𞤢 𞤫 𞤉𞤤𞤢𞤥 𞤩𞤮𞥅𞤴𞤯𞤮. 𞤀𞤤𞤥𞤢𞥄𞤥𞤭 𞤃𞤭𞤧𞤪𞤢 𞤥𞤮 𞤼𞤫𞥅𞤥𞤭𞤲𞤢𞤲𞤣𞤫 𞥓𞤩𞤭𞥅𞤪𞤫 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄. 𞤃𞤢𞤲𞤫𞤼𞤸𞤮 𞤪𞤫𞤲𞤣𞤭𞤲𞤭 𞤤𞤢𞥄𞤥𞤩𞤫 𞤶𞤵𞥅𞤼𞤩𞤫 𞤺𞤭𞤤𞤢 𞤫 𞤃𞤫𞤲𞤫𞤧 𞤸𞤢𞥄 𞤫 𞤶𞤢𞤥𞤢𞥄𞤲𞤵 𞤥𞤵𞤥 𞤫 𞤲'𞤣𞤫𞤪 𞤤𞤢𞥄𞤥𞤵𞥅𞤶𞤭 𞥓𞥐⹁ 𞤳𞤮 𞤯𞤵𞤥 𞤱𞤮𞤲𞤭 𞤲'𞤶𞤵𞤩𞥆𞤵𞤣𞤭 𞤸𞤵𞥅𞤼𞤮𞤪𞤼𞤫𞥅𞤲'𞤣𞤫 𞤸𞤢𞥄 𞤸𞤢𞤲𞤣𞤫. 𞤐'𞤁𞤫 𞤬𞤵𞤯𞥆𞤮𞤪𞤭𞥅 𞤣𞤢𞥄𞤪𞤼𞤮𞤤 𞤥𞤢𞤴𞤪𞤫 𞤤𞤢𞥄𞤱𞤯𞤵𞤲'𞤣𞤫 𞤳𞤮 𞤫 𞤤𞤢𞥄𞤥𞤯𞤮 𞤦𞤭𞤴𞤫𞤼𞤫𞥅𞤯𞤮 "𞤃𞤫𞤲𞤭" (𞤱𞤢𞤤𞥆𞤢 𞤃𞤫𞤲𞤫𞤧 𞤫 𞤯𞤫𞤥𞤲'𞤺𞤢𞤤 𞤘𞤫𞤪𞤫𞤳)⹁ 𞤨𞤮𞤼𞤲𞤮𞥅𞤯𞤮 𞤸𞤢𞤱𞤪𞤵𞤣𞤫 𞤫 𞤤𞤢𞥄𞤥𞤵𞥅𞤶𞤭 𞤯𞤭𞤯𞤭 𞤃𞤭𞤧𞤪𞤢 𞤚𞤮𞥅𞤱𞤯𞤮 𞤫 𞤃𞤭𞤧𞤪𞤢 𞤂𞤫𞤧.

**𞤂𞤢𞥄𞤥𞤵 𞤩𞤮𞥅𞤴𞤲'𞤺𞤵 (𞥒𞥖𞥘𞥖-𞥒𞥑𞥘𞥑 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄)**

𞤆𞤭𞤪𞤢𞤥𞤭𞤣𞤵𞥅𞤶𞤭 𞤘𞤭𞥁𞤢 𞤭𞤲𞤢 𞤲'𞤶𞤫𞤴𞤢𞥄 𞤫 𞤥𞤢𞥄𞤲'𞤣𞤫𞥅𞤶𞤭 𞤩𞤵𞤪𞤯𞤭 𞤢𞤲𞤣𞤫𞥅𞤣𞤫 𞤫 𞤶𞤢𞤽𞤣𞤫 𞤃𞤭𞤧𞤪𞤢 𞤩𞤮𞥅𞤴𞤲'𞤣𞤫.

𞤒𞤢𞤸𞤪𞤵𞤺𞤮𞤤 𞤴𞤫𞥅𞤧𞤮 𞤥𞤢𞤱𞤲'𞤺𞤮𞤤 𞤫 𞤲'𞤣𞤫𞤪 𞤥𞤢𞤸𞤣𞤭⹁ 𞤻𞤫𞥅𞤻𞤢𞤤⹁ 𞤫 𞤳𞤢𞤪𞤢𞤤𞥆𞤢𞥄𞤺𞤢𞤤 𞤱𞤢𞤯𞤭𞥅 𞤫 𞤲'𞤣𞤫𞤪 𞤤𞤢𞥄𞤥𞤵 𞤩𞤮𞥅𞤴𞤲'𞤺𞤵⹁ 𞤯𞤵𞤥 𞤢𞤣𞥆𞤢𞤲𞤭 𞤯𞤵𞤥 𞤩𞤫𞤴𞤣𞤢𞥄𞤣𞤫 𞤸𞤫𞥅𞤱𞤣𞤫 𞤫 𞤲'𞤣𞤫𞤥𞤢 𞤫 𞤳𞤫𞥅𞤱𞤢𞤤 𞤴𞤭𞤥𞤩𞤫⹁ 𞤯𞤵𞤥 𞤲𞤮𞥅𞤲 𞤳𞤮 𞤲'𞤶𞤵𞤩𞥆𞤵𞤣𞤭 𞤤𞤢𞥄𞤥𞤵 𞤼𞤢𞤦𞤭𞤼𞤲'𞤣𞤭. [𞥒𞥗] 𞤒𞤮𞤺𞤢 𞤫 𞤺𞤮𞤤𞥆𞤫 𞤥𞤢𞤱𞤯𞤫 𞤯𞤫 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤱𞤢𞤯𞤭⹁ 𞤸𞤮𞤲𞤮 𞤆𞤭𞤪𞤢𞤥𞤭𞤣 𞤘𞤭𞥁𞤢 𞤫 𞤅𞤬𞤭𞤲𞤳𞤧 𞤥𞤢𞤱𞤯𞤮⹁ 𞤥𞤢𞤸𞤢𞥄 𞤳𞤮 𞤫 𞤶𞤢𞤥𞤢𞥄𞤲𞤵 𞤂𞤢𞥄𞤥𞤵 𞤩𞤮𞥅𞤴𞤲'𞤺𞤵. 𞤉 𞤺𞤢𞤪𞤣𞤢𞤺𞤮𞤤 𞤱𞤭𞥁𞤭𞤫𞤪 𞤮𞥅⹁ 𞤢𞤪𞤣𞤭𞥅𞤩𞤫 𞤣𞤮𞤱𞤤𞤢 𞤩𞤫𞥅 𞤭𞤲𞤢 𞤥𞤮𞥅𞤬𞤼𞤢 𞤲'𞤶𞤮𞤩𞤣𞤭⹁ 𞤭𞤲𞤢 𞤲'𞤶𞤵𞤩𞥆𞤭𞤲𞤢 𞤫𞤩𞥆𞤢𞥄𞤯𞤫 𞤲'𞤣𞤭𞤴𞤢𞤥 𞤲'𞤺𞤢𞤥 𞤥𞤮𞤰𞥆𞤭𞤲'𞤣𞤫 𞤲'𞤺𞤢𞤤𞤵⹁ 𞤭𞤲𞤢 𞤲'𞤦𞤭𞤲𞤣𞤢 𞤪𞤫𞤥𞤮𞥅𞤩𞤫 𞤲'𞤺𞤢𞤥 𞤺𞤮𞤤𞥆𞤮𞤪𞤢𞥄𞤣𞤫 𞤫𞤩𞥆𞤢𞥄𞤯𞤫 𞤥𞤢𞤸𞤲'𞤺𞤮⹁ 𞤭𞤲𞤢 𞤲'𞤦𞤢𞤯𞤢 𞤲'𞤶𞤵𞤩𞥆𞤵𞤣𞤭 𞤻𞤢𞥄𞤱𞤮𞥅𞤪𞤫 𞤲'𞤺𞤢𞤥 𞤼𞤢𞤦𞤭𞤼𞤭𞤲'𞤣𞤫 𞤶𞤢𞤥 𞤫 𞤳𞤭𞤧𞤢𞤤.

**𞤁𞤵𞥅𞤩𞤭 𞤸𞤢𞤳𞥆𞤵𞤲'𞤣𞤫𞥅𞤶𞤭 𞤺𞤢𞤣𞤢𞤲𞤭 (𞥒𞥑𞥘𞥑–𞥒𞥐𞥕𞥕 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄)**

𞤕𞤢𞤺𞥆𞤢𞤤 𞤲'𞤣𞤫 𞤤𞤢𞥄𞤥𞤵 𞤸𞤢𞤳𞥆𞤵𞤲'𞤣𞤫𞥅𞤶𞤮 𞤉𞤶𞤭𞤨𞤼 𞤴𞤢𞤲𞤭 𞤫 𞤣𞤢𞤪𞤮𞤪𞤯𞤫 𞤂𞤢𞥄𞤥𞤢𞥄𞤲'𞤣𞤭 𞤩𞤮𞥅𞤴𞤲'𞤣𞤭 𞤲'𞤣𞤭𞥅⹁ 𞤲'𞤶𞤵𞤩𞥆𞤵𞤣𞤭 𞤲'𞤣𞤭𞥅 𞤲𞤢𞤼𞥆𞤭𞥅 𞤱𞤢𞥄𞤱𞤣𞤫 𞤱𞤢𞤤𞥆𞤭𞤼𞤣𞤫 𞤱𞤢𞤤𞥆𞤢 𞤣𞤫𞥅𞤰𞤲𞤵𞤣𞤫 𞤬𞤢𞤺𞥆𞤵𞤣𞤵 𞤤𞤫𞤴𞤣𞤭 𞤲'𞤣𞤭𞥅. 𞤘𞤵𞤱𞤫𞤪𞤲𞤫𞥅𞤪𞤵𞥅𞤶𞤭 𞤣𞤭𞥅𞤱𞤢𞤲𞤵𞥅𞤶𞤭 𞤯𞤭𞥅 𞤲'𞤦𞤢𞥄𞤱𞤢𞥄𞤲𞤮 𞤸𞤭𞥅𞤧𞤢𞥄𞤣𞤫 𞤤𞤢𞥄𞤥𞤯𞤮 𞤮𞥅 𞤲'𞤺𞤢𞤥 𞤱𞤢𞤤𞥆𞤭𞤼𞤣𞤫 𞤯𞤵𞤥 𞤫𞤲 𞤫 𞤧𞤢𞤸𞤢𞥄𞤶𞤭 𞤷𞤢𞤯𞤫𞥅𞤤𞤫⹁ 𞤽𞤢𞤳𞥆𞤫𞥅𞤲'𞤣𞤫 𞤲'𞤺𞤵𞥅𞤪𞤢 𞤫 𞤤𞤵𞥅𞤪𞤢𞤤 𞤨𞤮𞤤𞤭𞤼𞤭𞤳 𞤶𞤮𞤱𞤭𞤼𞤭𞥅𞤲'𞤺𞤢𞤤 𞤫 𞤸𞤫𞥅𞤺𞤫 𞤫 𞤸𞤢𞤪𞤫𞥅𞤶𞤭 𞤲'𞤣𞤫𞤪 𞤤𞤫𞤴𞤣𞤭 𞤼𞤮𞤳𞤮𞥅𞤧𞤭. 𞤑𞤮𞤲𞤮 𞤳𞤢𞤥 𞤫 𞤷𞤢𞤯𞤫𞥅𞤤𞤫 𞤷𞤢𞤯𞤼𞤵𞤯𞤫⹁ 𞤤𞤢𞥄𞤥𞤩𞤫 𞤲𞤮𞤳𞥆𞤵𞥅𞤶𞤭 𞤯𞤭𞥅⹁ 𞤩𞤫 𞤲'𞤺𞤢𞤤𞤢𞥄 𞤲'𞤶𞤮𞤩𞤣𞤭 𞤤𞤢𞥄𞤥𞤯𞤮 𞤮𞥅⹁ 𞤳𞤵𞥅𞤼𞤮𞤪𞤭𞥅𞤥𞤢 𞤶𞤫𞤴𞤼𞤢𞥄𞤪𞤫 𞤥𞤵𞤥 𞤫𞤲 𞤸𞤫𞤧𞤫𞤪𞤫 𞤲'𞤺𞤢𞤥 𞤼𞤢𞤦𞤭𞤼𞤭𞤲'𞤣𞤫 𞤨𞤭𞤲𞤢𞤤 𞤰𞤫𞤤𞥆𞤭𞤼𞤮𞥅𞤱𞤢𞤤 𞤫 𞤲'𞤣𞤫𞤪 𞤣𞤭𞥅𞤱𞤢𞤲𞤵𞥅𞤶𞤭 𞤯𞤭𞥅. 𞤐'𞤁𞤫 𞤩𞤫 𞤲'𞤺𞤮𞤲𞤭 𞤫 𞤶𞤮𞤺𞤢𞥄𞤣𞤫 𞤶𞤢𞤱𞤣𞤭 𞤥𞤢𞤩𞥆𞤫⹁ 𞤣𞤭𞥅𞤱𞤢𞤲𞤵𞥅𞤶𞤭 𞤯𞤭𞥅 𞤩𞤫𞤴𞤣𞤭𞥅 𞤢𞤤𞤯𞤵𞤣𞤫 𞤫 𞤬𞤢𞤺𞥆𞤵𞤣𞤵⹁ 𞤯𞤵𞤥 𞤬𞤭𞤪𞤼𞤭 𞤳𞤮 𞤱𞤭𞤪𞤱𞤭𞤪𞤲'𞤣𞤫 𞤩𞤵𞤪𞤲'𞤣𞤫 𞤥𞤢𞤱𞤲𞤵𞤣𞤫 𞤫 𞤥𞤮𞤰𞥆𞤵𞤣𞤫 𞤫 𞤲'𞤣𞤫𞤪 𞤣𞤫𞤲𞤣𞤢𞥄𞤲'𞤺𞤢𞤤 𞤬𞤢𞤲𞥆𞤵𞥅𞤶𞤭 𞤪𞤫𞤲𞤣𞤮. [𞥓𞥒] 𞤉 𞤲'𞤣𞤫𞤪 𞤦𞤵𞤪𞤧𞤭𞥅𞤶𞤭 𞤨𞤫𞥅𞤻𞤷𞤵⹁ 𞤢𞤪𞤼𞤭𞤧𞤢𞤲𞤫𞥅𞤩𞤫 𞤣𞤭𞥅𞤱𞤢𞥄𞤲 𞤮𞥅 𞤰𞤫𞤼𞥆𞤭𞥅 𞤫 𞤸𞤵𞥅𞤼𞤮𞤪𞤢𞥄𞤣𞤫 𞤥𞤮𞤼𞤭𞤬𞤵𞥅𞤶𞤭 𞤨𞤭𞤲𞤢𞤤 𞤯𞤭 𞤥𞤫𞥅𞤯𞤢𞥄 𞤪𞤫𞥅𞤪𞤲𞤫𞥅𞤣𞤫 𞤲'𞤺𞤢𞤥 𞤤𞤢𞥄𞤥𞤤𞤢𞥄𞤥𞤵 𞤩𞤮𞥅𞤴𞤯𞤮⹁ 𞤫 𞤦𞤭𞤲𞤣𞤭𞤼𞤢𞤺𞤮𞤤 𞤰𞤫𞤤𞥆𞤭𞤼𞤭𞥅 𞤧𞤷𞤤𞤫𞤧 𞤦𞤭𞤲𞤣𞤮𞤤 𞤳𞤮𞤤𞥆𞤭𞤼𞤮𞥅𞤶𞤭 𞤱𞤫𞤤𞤼𞤢𞥄𞤪𞤫 𞤫 𞤢𞤧𞤤𞤭 𞤶𞤢𞤥𞤢𞥄𞤲𞤵 𞤲'𞤺𞤵𞥅.

**𞤂𞤢𞥄𞤥𞤵 𞤸𞤢𞤳𞥆𞤵𞤲'𞤣𞤫𞥅𞤶𞤮 (𞥒𞥑𞥓𞥔-𞥑𞥖𞥙𞥐 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄)**

𞤂𞤢𞥄𞤥𞤩𞤫 𞤂𞤢𞥄𞤥𞤵 𞤸𞤢𞤳𞥆𞤵𞤲'𞤣𞤫𞥅𞤶𞤮 𞤲'𞤺𞤢𞤪𞤼𞤭𞤪𞤭 𞤣𞤫𞥅𞤰𞤪𞤫 𞤫 𞤰𞤫𞤤𞥆𞤭𞤼𞤢𞥄𞤪𞤫 𞤤𞤫𞤴𞤣𞤭 𞤲'𞤣𞤭𞥅⹁ 𞤯𞤵𞤥 𞤢𞤣𞥆𞤢𞤲𞤭 𞤤𞤫𞤴𞤣𞤭 𞤲'𞤣𞤭 𞤵𞤥𞥆𞤭𞤲'𞤣𞤫 𞤲𞤢𞥄𞤤𞤢𞤲𞤳𞤢𞥄𞤺𞤢𞤤⹁ 𞤦𞤭𞤲𞤣𞤮𞤤⹁ 𞤫 𞤫𞤩𞥆𞤮𞥅𞤶𞤭 𞤥𞤢𞤸𞤣𞤭 𞤥𞤢𞤱𞤯𞤭. [𞥓𞥗] 𞤃𞤫𞤲𞤼𞤵𞤸𞤮𞤼𞤫𞤨 𞤋𞥅 𞤫 𞤤𞤮𞤥𞤼𞤭𞥅𞤩𞤫 𞤥𞤵𞤥 𞤫 𞤲'𞤣𞤫𞤪 𞤤𞤢𞥄𞤥𞤵 𞥑𞥑𞤩𞤮 𞤤𞤢𞥄𞤥𞤭𞥅𞤥𞤢 𞤺𞤭𞤤𞤢 𞤚𞤫𞤦𞤫𞤧⹁ 𞤳𞤮𞤲𞤮 𞤾𞤭𞥁𞤭𞤫𞤪 𞤀𞤥𞤫𞤲𞤫𞤥𞤸𞤢𞤼 𞤋⹁ 𞤰𞤫𞤼𞥆𞤵𞤯𞤮 𞤤𞤢𞥄𞤥𞤵 𞤫 𞤬𞤵𞤯𞥆𞤮𞥅𞤣𞤫 𞤤𞤢𞥄𞤥𞤵 𞥑𞥒𞤩𞤮 𞤸𞤫𞤣𞥆𞤫 𞤸𞤭𞤼𞤢𞥄𞤲'𞤣𞤫 𞥑𞥙𞥘𞥕 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄⹁ 𞤤𞤢𞥄𞤥𞤭𞥅𞤥𞤢 𞤺𞤭𞤤𞤢 𞤚𞤫𞤦𞤫𞤧. 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄⹁ 𞤫𞤺𞥆𞤭𞤲𞤭 𞤤𞤢𞥄𞤥𞤮𞤪𞤺𞤮 𞤤𞤢𞥄𞤥𞤵 𞤲'𞤺𞤵𞥅 𞤫 𞤱𞤵𞤪𞤮 𞤱𞤭𞤴𞤫𞤼𞤫𞥅𞤲'𞤺𞤮 𞤋𞤼𞤶𞤼𞤢𞤱𞤴⹁ 𞤼𞤢𞤱𞤢𞥄𞤲'𞤺𞤮 𞤼𞤮 𞤊𞤢𞤴𞤮𞤵𞤥. [𞥓𞥘] 𞤘𞤭𞤤𞤢 𞤋𞤼𞤶𞤼𞤢𞤱𞤴⹁ 𞤤𞤢𞥄𞤥𞤩𞤫 𞤤𞤢𞥄𞤥𞤵 𞥑𞥒𞤩𞤮 𞤰𞤫𞤼𞥆𞤭𞥅 𞤫𞤩𞥆𞤢𞥄𞤲'𞤣𞤫 𞤱𞤮𞤯𞤲'𞤣𞤫 𞤲'𞤺𞤢𞤥 𞤰𞤫𞤤𞥆𞤭𞤼𞤣𞤫 𞤤𞤫𞤴𞤣𞤭 𞤫 𞤲'𞤣𞤭𞤴𞤢𞤥 𞤲'𞤺𞤢𞤥 𞤩𞤫𞤴𞤣𞤵𞤣𞤫 𞤲'𞤣𞤫𞤥𞤢 𞤫 𞤲'𞤣𞤫𞤪 𞤣𞤭𞥅𞤱𞤢𞥄𞤲 𞤸𞤫𞥅.

**𞤂𞤢𞥄𞤥𞤵 𞤫 𞤬𞤢𞤺𞥆𞤵𞤣𞤵**

**𞤐'𞤔𞤵𞤩𞥆𞤵𞤣𞤭 𞤫 𞤲'𞤶𞤵𞤤𞤢𞥄𞤺𞤵**

𞤊𞤭𞤪𞤢𞤱𞤲𞤢 𞤳𞤮 𞤤𞤢𞥄𞤥𞤯𞤮 𞤤𞤫𞤴𞤣𞤭 𞤲'𞤣𞤭𞥅 𞤼𞤭𞤥𞥆𞤵𞤯𞤮⹁ 𞤳𞤮 𞤬𞤢𞤥𞤯𞤭 𞤬𞤮𞤬 𞤫 𞤥𞤭𞥅𞤶𞤮 𞤥𞤵𞤥⹁ 𞤭𞤲𞤢 𞤶𞤮𞤺𞤭𞤲𞤮𞥅 𞤣𞤮𞥅𞤤𞤫 𞤼𞤭𞤥𞥆𞤵𞤯𞤫 𞤫 𞤣𞤮𞤱 𞤤𞤫𞤴𞤣𞤭 𞤲'𞤣𞤭𞥅 𞤫 𞤶𞤢𞤱𞤣𞤭 𞤥𞤵𞤥. 𞤂𞤢𞥄𞤥𞤯𞤮 𞤮𞥅 𞤳𞤮 𞤺𞤢𞤪𞤣𞤭𞥅𞤯𞤮 𞤳𞤮𞤲𞤵 𞤩𞤵𞤪𞤯𞤮 𞤼𞤮𞥅𞤱𞤣𞤫 𞤫 𞤸𞤮𞥅𞤪𞤫𞥅𞤶𞤮 𞤤𞤢𞥄𞤥𞤵⹁ 𞤼𞤵𞥅𞤺𞤭𞥅𞤯𞤮 𞤫 𞤦𞤭𞤪𞤮𞥅𞤶𞤭 𞤺𞤮𞤤𞥆𞤮𞤼𞤮𞥅𞤩𞤫 𞤫 𞤤𞤢𞥄𞤥𞤵 𞤲'𞤺𞤢𞤥 𞤴𞤵𞤩𞥆𞤭𞤲'𞤣𞤫 𞤺𞤫𞤯𞤫 𞤥𞤵𞤥. 𞤍𞤭𞤯𞤢𞤩𞤮 𞤥𞤢𞤳𞥆𞤮⹁ 𞤸𞤮𞤲𞤮 𞤱𞤭𞥁𞤭𞤫𞤪⹁ 𞤭𞤲𞤢 𞤸𞤢𞤤𞤬𞤭𞤲𞤢𞥄 𞤲'𞤶𞤵𞤩𞥆𞤵𞤣𞤭⹁ 𞤳𞤮 𞤳𞤢𞤲𞤳𞤮 𞤱𞤮𞤲𞤭 𞤱𞤢𞤳𞤭𞤤𞤭𞥅𞤶𞤮 𞤤𞤢𞥄𞤥𞤯𞤮 𞤮𞥅⹁ 𞤮𞤥𞤮 𞤴𞤵𞤩𞥆𞤭𞤲𞤢 𞤱𞤭𞤯𞤼𞤮𞥅𞤶𞤭 𞤤𞤫𞤴𞤣𞤭⹁ 𞤳𞤢𞥄𞤤𞤭𞤧⹁ 𞤫𞤩𞥆𞤢𞥄𞤯𞤫 𞤥𞤢𞤸𞤣𞤭⹁ 𞤲'𞤶𞤵𞤩𞥆𞤵𞤣𞤭 𞤧𞤢𞤪𞤭𞤴𞤢 𞤫 𞤣𞤫𞤬𞤼𞤫 𞤦𞤭𞤲𞤣𞤢𞥄𞤯𞤫. [𞥗𞥔] 𞤚𞤮 𞤦𞤢𞤲𞤺𞤫 𞤣𞤭𞥅𞤱𞤢𞥄𞤲⹁ 𞤤𞤫𞤴𞤣𞤭 𞤲'𞤣𞤭𞥅 𞤬𞤫𞤷𞥆𞤭𞥅 𞤳𞤮 𞤫 𞤣𞤭𞥅𞤱𞤢𞤲𞤵𞥅𞤶𞤭 𞥔𞥒 𞤲'𞤶𞤵𞤩𞥆𞤵𞤣𞤭 𞤤𞤢𞥄𞤥𞤵 𞤭𞤲𞤢 𞤱𞤭𞤴𞤫𞥅 𞤲𞤮𞤥𞤫𞤧⹁ 𞤸𞤫𞥅𞤲 𞤺𞤮𞥅𞤼𞤮 𞤬𞤮𞤬 𞤭𞤲𞤢 𞤤𞤢𞥄𞤥𞤭𞥅 𞤲𞤮𞤥𞤢𞤪𞤷𞤸⹁ 𞤥𞤮 𞤱𞤮𞤲𞤭 𞤳𞤢𞤤𞤢 𞤭𞤲𞤢 𞤶𞤮𞤺𞤭𞥅 𞤾𞤭𞥁𞤭𞤫𞤪 𞤥𞤮 𞤮 𞤱𞤮𞤲𞤭 𞤫 𞤣𞤮𞤱 𞤥𞤵𞤥. 𞤚𞤫𞤥𞤨𞤤𞤫𞤧 𞤱𞤮𞤲𞤭 𞤩𞤢𞤲𞤣𞤵 𞤬𞤢𞤺𞥆𞤵𞤣𞤵. 𞤏𞤮𞤲𞤢𞥄 𞤼𞤢𞤲 𞤲𞤮𞤳𞥆𞤵𞥅𞤶𞤭 𞤣𞤫𞤱𞤢𞤤⹁ 𞤳𞤮𞤲𞤮 𞤳𞤢𞤣𞤭 𞤳𞤮 𞤯𞤭𞥅𞤲 𞤲'𞤺𞤮𞤲𞤭 𞤲𞤮𞤳𞥆𞤵𞥅𞤶𞤭 𞤥𞤮𞥅𞤬𞤼𞤵𞤣𞤫 𞤫 𞤥𞤮𞥅𞤬𞤼𞤵𞤣𞤫 𞤶𞤢𞤱𞤣𞤭 𞤤𞤢𞥄𞤥𞤵 𞤲'𞤺𞤵𞥅 𞤫 𞤲'𞤣𞤫𞤪 𞤲'𞤶𞤵𞤩𞥆𞤵𞤣𞤭 𞤲'𞤶𞤵𞤤𞤢𞥄𞤺𞤵 𞤫 𞤳𞤢𞤩𞤭𞤪𞤯𞤫 𞤯𞤫 𞤰𞤫𞥅𞤱𞤮𞥅𞤩𞤫 𞤲'𞤶𞤵𞤩𞥆𞤭𞤲𞤼𞤢⹁ 𞤩𞤫 𞤲'𞤣𞤢𞤪𞤼𞤭𞤲𞤢 𞤺𞤢𞤱𞤪𞤭 𞤫 𞤶𞤢𞤱𞤣𞤭.

**𞤁𞤢𞤪𞤲'𞤣𞤫 𞤪𞤫𞤲𞤣𞤮**

𞤈𞤫𞤲𞤣𞤮 𞤉𞤶𞤭𞤨𞤼 𞤭𞤲𞤢 𞤸𞤫𞥅𞤱𞤭 𞤲'𞤦𞤢𞤴𞤣𞤭𞥅𞤶𞤭⹁ 𞤣𞤢𞤪𞤲'𞤣𞤫 𞤪𞤫𞤲𞤣𞤮 𞤭𞤲𞤢 𞤸𞤮𞤤𞥆𞤭𞤪𞤢 𞤲𞤮 𞤬𞤫𞥅𞤱𞤭. 𞤈𞤫𞤥𞤮𞥅𞤩𞤫 𞤳𞤮 𞤩𞤵𞤪𞤭 𞤸𞤫𞥅𞤱𞤣𞤫 𞤫 𞤴𞤭𞤥𞤩𞤫 𞤤𞤫𞤴𞤣𞤭 𞤲'𞤣𞤭𞥅⹁ 𞤳𞤮𞤲𞤮 𞤺𞤫𞤯𞤫 𞤲'𞤣𞤫𞤥𞤢 𞤯𞤫𞥅 𞤳𞤮 𞤤𞤢𞥄𞤥𞤵⹁ 𞤼𞤫𞤥𞤨𞤤𞤫⹁ 𞤱𞤢𞤤𞥆𞤢 𞤩𞤫𞤧𞤲'𞤺𞤵 𞤥𞤢𞤱𞤲'𞤺𞤵 𞤶𞤫𞤴𞤭 𞤤𞤫𞤴𞤣𞤭 𞤲'𞤣𞤭𞥅. [𞥘𞥐] 𞤈𞤫𞤥𞤮𞥅𞤩𞤫 𞤳𞤢𞤣𞤭 𞤭𞤲𞤢 𞤲'𞤶𞤮𞤺𞤭𞥅 𞤲'𞤶𞤮𞤩𞤣𞤭 𞤺𞤮𞤤𞥆𞤫⹁ 𞤭𞤲𞤢 𞤨𞤮𞤼𞤭 𞤺𞤮𞤤𞥆𞤮𞤪𞤢𞥄𞤣𞤫 𞤫𞤩𞥆𞤢𞥄𞤯𞤫 𞤲'𞤣𞤭𞤴𞤢𞤥 𞤱𞤢𞤤𞥆𞤢 𞤥𞤢𞤸𞤲'𞤺𞤮 𞤫 𞤲'𞤣𞤫𞤪 𞤲'𞤶𞤵𞤩𞥆𞤵𞤣𞤭 𞤷𞤮𞤪𞤾𞤫𞥅. [𞥘𞥑] 𞤐𞤢𞥄𞤤𞤢𞤲𞤳𞤮𞥅𞤩𞤫 𞤫 𞤢𞤪𞤼𞤭𞤧𞤢𞤲𞤫𞥅𞤩𞤫 𞤭𞤲𞤢 𞤲'𞤶𞤮𞤺𞤭𞤲𞤮𞥅 𞤣𞤢𞤪𞤲'𞤣𞤫 𞤩𞤵𞤪𞤲'𞤣𞤫 𞤼𞤮𞥅𞤱𞤣𞤫 𞤫 𞤪𞤫𞤥𞤮𞥅𞤩𞤫⹁ 𞤳𞤮𞤲𞤮 𞤳𞤢𞤣𞤭 𞤩𞤫 𞤲'𞤺𞤮𞤲𞤭 𞤳𞤮 𞤫 𞤤𞤫𞤧 𞤲'𞤶𞤭𞥅𞤥𞤢𞥄𞤲'𞤣𞤭 𞤤𞤢𞥄𞤥𞤵⹁ 𞤩𞤫 𞤲'𞤺𞤮𞤲𞤭 𞤳𞤮 𞤫 𞤺𞤮𞤤𞥆𞤮𞤪𞤢𞥄𞤣𞤫 𞤫 𞤲'𞤣𞤫𞤪 𞤣𞤵𞤯𞤫 𞤶𞤮𞤳𞥆𞤮𞤲'𞤣𞤭𞤪𞤯𞤫 𞤫 𞤼𞤫𞤥𞤨𞤤𞤫𞥅𞤶𞤭⹁ 𞤩𞤫 𞤲'𞤶𞤮𞤩𞤢𞤼𞤢 𞤳𞤮 𞤼𞤮 𞤦𞤢𞤲𞤺𞤫 𞤳𞤢𞥄𞤤𞤭𞤧 𞤤𞤢𞥄𞤥𞤵. 𞤄𞤭𞤲𞤣𞤮𞥅𞤩𞤫 𞤫 𞤢𞤪𞤣𞤭𞥅𞤩𞤫 𞤲'𞤦𞤢𞤯𞤭𞥅 𞤬𞤫𞤣𞥆𞤫 𞤼𞤮𞥅𞤱𞤲'𞤣𞤫 𞤉𞤶𞤭𞤨𞤼 𞤩𞤮𞥅𞤴𞤲'𞤣𞤫⹁ 𞤢𞤲𞤣𞤭𞤪𞤢𞥄𞤲'𞤣𞤫 « 𞤬𞤫𞤣𞥆𞤫 𞤳𞤭𞤤𞤼 𞤣𞤢𞤲𞤫𞥅𞤪𞤫 » 𞤫 𞤼𞤵𞥅𞤻𞤢𞥄𞤣𞤫 𞤫 𞤷𞤮𞤥𞤷𞤭 𞤣𞤢𞤲𞤫𞥅𞤶𞤭 𞤯𞤭 𞤲'𞤦𞤢𞤯𞤲𞤮𞥅 𞤳𞤮 𞤥𞤢𞥄𞤲'𞤣𞤫 𞤣𞤢𞤪𞤲'𞤣𞤫 𞤥𞤢𞤩𞥆𞤫. [𞥘𞥒] 𞤚𞤮𞥅𞤱𞤩𞤫 𞤭𞤲𞤢 𞤳𞤮𞤤𞥆𞤭𞤼𞤢 𞤲𞤮 𞤬𞤫𞥅𞤱𞤭 𞤣𞤢𞤪𞤲'𞤣𞤫 𞤥𞤵𞤥 𞤫𞤲 𞤪𞤫𞤲𞤣𞤮 𞤫 𞤲'𞤣𞤫𞤪 𞤲𞤢𞥄𞤤𞤢𞤲𞤳𞤢𞥄𞤺𞤢𞤤 𞤫 𞤦𞤭𞤲𞤣𞤮𞤤. 𞤂𞤫𞤧 𞤥𞤢𞤱𞤩𞤫 𞤩𞤫𞥅⹁ 𞤳𞤮 𞤢𞤤𞤥𞤵𞤩𞥆𞤫⹁ 𞤧𞤢𞤬𞤪𞤮𞥅𞤩𞤫⹁ 𞤫 𞤭𞤲𞤶𞤭𞤲𞤭𞤴𞤢𞤲𞤳𞤮𞥅𞤩𞤫 𞤶𞤮𞤺𞤭𞥅𞤩𞤫 𞤸𞤵𞤥𞤨𞤭𞤼𞤮 𞤳𞤫𞥅𞤪𞤭𞥅𞤯𞤮 𞤫 𞤬𞤢𞤲𞥆𞤵 𞤥𞤵𞤥 𞤫𞤲. 𞤂𞤢𞥄𞤩𞤼𞤢𞥄𞤲𞤭 𞤧𞤮 𞤼𞤢𞤱𞤭𞥅 𞤥𞤢𞤷𞥆𞤵𞤲'𞤺𞤢𞥄𞤺𞤵 𞤲𞤮 𞤨𞤢𞥄𞤥𞤭𞤪𞤼𞤫𞥅 𞤸𞤢𞤲𞤣𞤫 𞤲𞤭𞥅 𞤭𞤲𞤢 𞤱𞤮𞥅𞤣𞤭 𞤫 𞤃𞤭𞤧𞤪𞤢 𞤩𞤮𞥅𞤴𞤯𞤮 ⁏ 𞤭𞤲𞤢 𞤱𞤮𞥅𞤣𞤭 𞤤𞤵𞥅𞤪𞤢𞤤 𞤥𞤭𞥅𞤶𞤮 𞤸𞤢𞤳𞥆𞤵𞤲'𞤣𞤫 𞤱𞤭𞤲𞤣𞤮𞥅𞤩𞤫 𞤩𞤫𞥅.

**𞤣𞤫𞤥𞤢𞤤**

𞤐𞤢𞤬𞤮𞥅𞤪𞤫 𞤬𞤭𞤲𞤢𞥄-𞤼𞤢𞤱𞤢𞥄 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤭𞤲𞤢 𞤱𞤢𞥄𞤱𞤭 𞤬𞤢𞥄𞤥𞤲𞤭𞤲𞤫𞥅𞤣𞤫 𞤫 𞤺𞤫𞤯𞤫 𞤺𞤫𞤯𞤫 𞤳𞤫𞥅𞤱𞤯𞤫 𞤥𞤮𞤰𞥆𞤫⹁ 𞤩𞤵𞤪𞤯𞤫 𞤼𞤫𞥅𞤽𞤼𞤵𞤣𞤫 𞤸𞤫𞥅𞤲 𞤳𞤮 𞤤𞤫𞤴𞤣𞤭 𞤲'𞤣𞤭 𞤢𞤤𞤢𞥄 𞤳𞤮 𞤱𞤮𞤲𞤭 𞤫 𞤥𞤵𞤥 𞤧𞤮 𞤱𞤮𞤲𞤢𞥄 𞤭𞤤𞤢𞤥 𞤐𞤭𞥅𞤤 𞤸𞤭𞤼𞤢𞥄𞤲'𞤣𞤫 𞤳𞤢𞤤𞤢. 𞤉𞤶𞤭𞤨𞤼𞤲𞤢𞥄𞤩𞤫 𞤩𞤮𞥅𞤴𞤩𞤫 𞤲'𞤦𞤢𞥄𞤱𞤭𞥅 𞤲𞤮𞥅𞤲 𞤣𞤢𞤻𞤣𞤫 𞤲'𞤺𞤵𞥅𞤪𞤢 𞤳𞤫𞥅𞤱𞤳𞤢⹁ 𞤳𞤮 𞤯𞤵𞤥 𞤢𞤣𞥆𞤢𞤲𞤭 𞤴𞤭𞤥𞤩𞤫 𞤩𞤫𞥅 𞤱𞤢𞥄𞤱𞤣𞤫 𞤸𞤵𞥅𞤼𞤮𞤪𞤢𞥄𞤣𞤫 𞤱𞤢𞤳𞤼𞤵𞥅𞤶𞤭 𞤫 𞤳𞤢𞤩𞤭𞤪𞤯𞤫 𞤲'𞤺𞤢𞤥 𞤱𞤢𞤯𞤣𞤫 𞤺𞤮𞤤𞥆𞤫 𞤨𞤭𞤲𞤢𞤤⹁ 𞤳𞤢𞤪𞤢𞤤𞥆𞤢𞥄𞤺𞤢𞤤 𞤫 𞤲𞤢𞥄𞤤𞤢𞤲𞤳𞤢𞥄𞤺𞤢𞤤. 𞤐'𞤔𞤵𞤩𞥆𞤵𞤣𞤭 𞤤𞤫𞤴𞤣𞤭 𞤭𞤲𞤢 𞤼𞤫𞤧𞤳𞤢𞤲𞤮𞥅 𞤫 𞤲'𞤣𞤫𞤪 𞤤𞤫𞤴𞤣𞤭 𞤉𞤶𞤭𞤨𞤼 𞤩𞤮𞥅𞤴𞤲'𞤣𞤭⹁ 𞤧𞤭𞤦𞤵 𞤲'𞤶𞤮𞤩𞤣𞤭 𞤲'𞤣𞤭𞥅 𞤭𞤲𞤢 𞤸𞤭𞥅𞤧𞤫𞥅 𞤫 𞤬𞤢𞤱𞤢𞥄𞤣𞤫 𞤫 𞤳𞤫𞥅𞤱𞤢𞤤 𞤤𞤫𞤴𞤣𞤭 𞤲'𞤣𞤭 𞤲𞤫𞤯𞥆𞤮 𞤶𞤮𞤺𞤭𞥅.

**𞤲𞤺𞤢𞤴𞤲𞤢𞥄𞤳𞤵**

𞤃𞤭𞤧𞤪𞤢𞤲𞤢𞥄𞤩𞤫 𞤭𞤲𞤢 𞤷𞤭𞤳𞥆𞤢𞤼𞤲𞤮𞥅 𞤱𞤮𞤲'𞤣𞤫 𞤶𞤮𞤳𞥆𞤮𞤲'𞤣𞤭𞤪𞤢𞤤 𞤥𞤮𞤰𞥆𞤢𞤤 𞤸𞤢𞤳𞥆𞤵𞤲'𞤣𞤫 𞤢𞥄𞤣𞤫𞥅 𞤫 𞤣𞤢𞥄𞤦𞤢𞥄𞤶𞤭 𞤳𞤮 𞤸𞤵𞥅𞤲'𞤣𞤫 𞤸𞤭𞤥𞥆𞤵𞤲'𞤣𞤫 𞤫 𞤲'𞤣𞤫𞤪 𞤲'𞤶𞤵𞤩𞥆𞤵𞤣𞤭 𞤼𞤢𞤺𞤮𞤬𞤫𞥅𞤪𞤫 ⁏ 𞤳𞤮 𞤲𞤮𞥅𞤲 𞤲𞤫 𞤳𞤢𞤣𞤭⹁ 𞤢𞥄𞤣𞤫𞥅 𞤫 𞤣𞤢𞥄𞤦𞤢𞥄𞤶𞤭 𞤫 𞤤𞤫𞤯𞥆𞤫 𞤲'𞤶𞤭𞤴𞤼𞤭𞤪𞤢𞥄 𞤳𞤮 𞤼𞤫𞤪𞤯𞤫 𞤣𞤫𞤲𞤼𞤢𞤤 𞤺𞤮𞥅𞤼𞤢𞤤. [𞥙𞥓] 𞤁𞤢𞥄𞤦𞤢𞥄𞤶𞤭⹁ 𞤺𞤢𞤤𞥆𞤫𞥅𞤶𞤭 𞤫 𞤤𞤢𞤣𞥆𞤫𞥅𞤶𞤭 𞤬𞤮𞤬⹁ 𞤳𞤮 𞤷𞤬𞤵𞥅𞤥 𞤱𞤢𞤷𞤬𞤭 𞤳𞤮 𞤸𞤵𞥅𞤲'𞤣𞤫 𞤸𞤭𞤥𞥆𞤵𞤲'𞤣𞤫 𞤫 𞤪𞤵𞥅𞤸𞤵⹁ 𞤫 𞤧𞤫𞤸𞤭𞤤𞤢𞥄𞤺𞤢𞤤⹁ 𞤫 𞤲'𞤺𞤵𞥅𞤪𞤢 𞤃𞤭𞤧𞤪𞤢𞤲𞤢𞥄𞤩𞤫 𞥖𞤮𞥅𞤴𞥖𞤫. 𞤑𞤮 𞤶𞤢𞤱𞤣𞤭 𞤩𞤵𞤪𞤭 𞤼𞤫𞥅𞤽𞤼𞤵𞤣𞤫 𞤫 𞤶𞤢𞤱𞤣𞤭 ⁏ 𞤲'𞤶𞤵𞤩𞥆𞤵𞤣𞤭 𞤲'𞤣𞤭𞥅 𞤭𞤲𞤢 𞤥𞤮𞥅𞤬𞤼𞤢 𞤲'𞤶𞤮𞤩𞤣𞤭 𞤶𞤢𞤱𞤣𞤭 𞤫 𞤲'𞤣𞤫𞤪 𞤦𞤭𞤲𞤣𞤭𞤼𞤢𞤺𞤮𞤤 𞤲'𞤺𞤮𞤤⹁ 𞤼𞤫𞥅 𞤥𞤢𞤱𞤲𞤵𞤺𞤮𞤤 𞤶𞤢𞤱𞤣𞤭 𞤲'𞤣𞤭𞥅 𞤭𞤲𞤢 𞤸𞤮𞤤𞥆𞤭𞤼𞤢 𞤼𞤫𞤣𞥆𞤵𞤲'𞤺𞤢𞤤 𞤫 𞤲𞤢𞤬𞤮𞥅𞤪𞤫 𞤫𞤧𞤼𞤢𞥄𞤣 𞤱𞤢𞤤𞥆𞤢 𞤼𞤫𞤥𞤨𞤤𞤫 𞤶𞤫𞤴𞤢𞥄𞤯𞤮 𞤫 𞤥𞤵𞤥. 𞤘𞤢𞥄𞤺𞤢𞥄 𞤶𞤢𞤱𞤣𞤭⹁ 𞤃𞤭𞤧𞤪𞤢𞤲𞤢𞥄𞤩𞤫 𞤩𞤮𞥅𞤴𞤩𞤫 𞤭𞤲𞤢 𞤲'𞤣𞤫𞤥𞤢 𞤦𞤢𞥄𞤤𞤭⹁ 𞤦𞤫’𞤭 𞤫 𞤦𞤢𞥄𞤤𞤭. 𞤑𞤮𞤧𞤢𞤥⹁ 𞤳𞤮 𞤱𞤢𞤴𞤭 𞤲𞤮 𞤰𞤭𞤴𞤫⹁ 𞤰𞤭𞤴𞤫⹁ 𞤫 𞤰𞤭𞤴𞤫⹁ 𞤭𞤲𞤢 𞤲𞤢𞤲𞤺𞤫𞥅 𞤫 𞤤𞤢𞤴𞤤𞤢𞤴𞤼𞤭⹁ 𞤭𞤲𞤢 𞤲'𞤣𞤫𞤥𞤢 𞤫 𞤲'𞤣𞤫𞤪 𞤺𞤫𞤧𞤫⹁ 𞤭𞤲𞤢 𞤻𞤢𞤥𞤤𞤫𞥅 𞤣𞤮𞥅𞤤𞤫 𞤲'𞤺𞤢𞤥 𞤩𞤵𞥅𞤩𞤲𞤵𞤣𞤫 𞤯𞤵𞤥 𞤫𞤲. [𞥙𞥔] 𞤃𞤢𞥄𞤴𞤮 𞤐𞤭𞥅𞤤 𞤭𞤲𞤢 𞤪𞤮𞤳𞥆𞤢 𞤤𞤭𞤯𞥆𞤭 𞤳𞤫𞥅𞤱𞤯𞤭. 𞤄𞤫𞥅𞤤𞤭 𞤳𞤢𞤣𞤭 𞤭𞤲𞤢 𞤲'𞤶𞤵𞥅𞤼𞤫𞥅 𞤺𞤭𞤤𞤢 𞤳𞤮 𞤬𞤢𞤥𞤯𞤭 𞤬𞤮𞤬 𞤫 𞤂𞤢𞥄𞤥𞤵 𞤩𞤮𞥅𞤴𞤲'𞤺𞤵⹁ 𞤭𞤲𞤢 𞤲'𞤣𞤮𞤳𞥆𞤢 𞤲'𞤶𞤵𞥅𞤥𞤪𞤭 𞤫 𞤲'𞤶𞤵𞥅𞤥𞤪𞤭.

**𞤊𞤭𞤤𞥆𞤵**

𞤃𞤭𞤧𞤪𞤢𞤲𞤢𞥄𞤩𞤫 𞤩𞤮𞥅𞤴𞤩𞤫 𞤭𞤲𞤢 𞤲'𞤶𞤵𞤤𞤢 𞤫 𞤸𞤮𞤯𞤣𞤭𞥅𞤩𞤫 𞤥𞤵𞤥 𞤫𞤲 𞤶𞤢𞤲𞤢𞤲𞤩𞤫 𞤲'𞤺𞤢𞤥 𞤸𞤫𞤩𞤣𞤫 𞤺𞤫𞤯𞤫 𞤳𞤫𞥅𞤱𞤯𞤫⹁ 𞤯𞤫 𞤩𞤫 𞤳𞤫𞤩𞤢𞤼𞤢𞥄 𞤫 𞤃𞤭𞤧𞤪𞤢. 𞤉 𞤶𞤢𞤥𞤢𞥄𞤲𞤵 𞤆𞤪𞤫𞤶𞤲𞤢𞤧𞤼𞤭𞤷⹁ 𞤩𞤫 𞤲'𞤦𞤢𞤯𞤭 𞤲'𞤶𞤵𞤤𞤢𞥄𞤺𞤵 𞤫 𞤐𞤵𞤦𞤭 𞤲'𞤺𞤢𞤥 𞤸𞤫𞤩𞤣𞤫 𞤳𞤢𞤽𞥆𞤫 𞤫 𞤵𞥅𞤪𞤣𞤭. 𞤇𞤫 𞤲'𞤣𞤢𞤪𞤲𞤭 𞤳𞤢𞤣𞤭 𞤲'𞤶𞤵𞤤𞤢𞥄𞤺𞤵 𞤫 𞤆𞤢𞤤𞤫𞤧𞤼𞤭𞥅𞤲⹁ 𞤳𞤮 𞤯𞤵𞤥 𞤧𞤫𞥅𞤣𞤢𞥄 𞤫 𞤶𞤵𞥅𞤯𞤫 𞤲𞤫𞤦𞤢𞤥 𞤯𞤫 𞤆𞤢𞤤𞤫𞤧𞤼𞤭𞥅𞤲𞥆𞤢𞥄𞤩𞤫 𞤲'𞤶𞤭𞤴𞤼𞤭 𞤫 𞤲'𞤣𞤫𞤪 𞤺𞤫𞤲𞤢𞥄𞤤𞤫 𞤬𞤭𞤪𞤢𞤱𞤲𞤢 𞤫𞤲 𞤤𞤢𞥄𞤥𞤵 𞤺𞤢𞤣𞤢𞤲𞤮. [𞥑𞥐𞥕] 𞤑𞤮𞤤𞤮𞤲𞤭 𞤃𞤭𞤧𞤪𞤢 𞤶𞤮𞥅𞤯𞤭𞥅𞤯𞤮 𞤼𞤮 𞤬𞤵𞤯𞤲𞤢𞥄𞤲'𞤺𞤫 𞤑𞤢𞤲𞤢𞥄𞤲 𞤭𞤲𞤢 𞤴𞤢𞤸𞤪𞤢 𞤫 𞤳𞤮 𞤢𞤣𞤭𞥅 𞤧𞤫𞥅𞤯𞤢 𞤂𞤢𞥄𞤥𞤵 𞤺𞤢𞤣𞤢𞤲𞤮. [𞥑𞥐𞥖] 𞤚𞤫𞤤𞥆 𞤫𞤧-𞤅𞤢𞤳𞤢𞤲⹁ 𞤫 𞤲'𞤣𞤫𞤪 𞤘𞤢𞥁𞤢 𞤸𞤢𞤲𞤣𞤫 𞤮𞥅⹁ 𞤧𞤮𞤧𞤢𞥄 𞤳𞤮 𞤫 𞤳𞤮𞤤𞤮𞤲𞤭 𞤃𞤭𞤧𞤪𞤢 𞤫 𞤣𞤢𞤪𞤮𞤪𞤯𞤫 𞤵𞤶𞤵𞤲𞥆𞤢𞥄𞤶𞤫 𞥔𞤩𞤭𞥅𞤪𞤫 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄⹁ 𞤭𞤲𞤢 𞤧𞤭𞤳𞥆𞤢𞥄 𞤳𞤮 𞤳𞤢𞤻𞤵𞤥 𞤱𞤮𞤲𞤭 𞤲𞤮𞤳𞥆𞤵 𞤳𞤮𞤤𞤮𞤻𞤢𞥄𞤤 𞤃𞤭𞤧𞤪𞤢 𞤩𞤵𞤪𞤯𞤮 𞤥𞤢𞤱𞤲𞤵𞤣𞤫 𞤫 𞤲'𞤣𞤫𞤪 𞤣𞤭𞥅𞤱𞤢𞥄𞤲 𞤸𞤫𞥅. [𞥑𞥐𞥗] 𞤐𞤢𞤪𞤥𞤫𞤪 𞤱𞤢𞤯𞤭𞥅 𞤨𞤮𞤯𞥆𞤫 𞤃𞤭𞤧𞤪𞤢 𞤨𞤫𞥅𞤱𞤲𞤭𞤪𞤼𞤫𞥅𞤯𞤫 𞤼𞤮 𞤑𞤢𞤲𞤢𞥄𞤲⹁ 𞤮 𞤴𞤢𞤤𞤼𞤭𞤲𞤭 𞤯𞤫 𞤼𞤮 𞤃𞤭𞤧𞤭𞤪𞤢.

**𞤯𞤫𞤥𞤯𞤫**

𞤃𞤭𞤧𞤪𞤢 𞤳𞤮 𞤯𞤫𞤥𞤲'𞤺𞤢𞤤 𞤱𞤮𞤪𞤺𞤮 𞤀𞤬𞤪𞤮-𞤀𞥄𞤧𞤭⹁ 𞤩𞤢𞤣𞤭𞥅𞤯𞤮 𞤯𞤫𞤥𞤯𞤫 𞤄𞤫𞤪𞤦𞤫𞥅𞤪 𞤫 𞤅𞤫𞤥𞤭𞤼𞤭𞤳. [𞥑𞥑𞥒] 𞤁𞤢𞥄𞤪𞤼𞤮𞤤 𞤥𞤢𞤺𞥆𞤮𞤤 𞤩𞤵𞤪𞤭 𞤶𞤵𞥅𞤼𞤣𞤫 𞤫 𞤯𞤫𞤥𞤯𞤫 𞤳𞤢𞤤𞤢⹁ 𞤧𞤭𞤦𞤵 𞤲'𞤺𞤮𞤤 𞤱𞤭𞤲𞤣𞤢𞥄 𞤳𞤮 𞤸𞤫𞤣𞥆𞤫 𞤸𞤭𞤼𞤢𞥄𞤲'𞤣𞤫 𞥓𞥒𞥐𞥐 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄. 𞤄𞤕 𞤸𞤢𞥄 𞤫 𞤴𞤮𞤲𞤼𞤢𞥄𞤶𞤭 𞤸𞤢𞤳𞥆𞤵𞤲'𞤣𞤫𞥅𞤶𞤭 𞤫 𞤲'𞤣𞤫 𞤱𞤮𞤲𞥆𞤮𞥅 𞤳𞤮 𞤯𞤫𞤥𞤲'𞤺𞤢𞤤 𞤸𞤢𞥄𞤤𞤼𞤫𞥅𞤲'𞤺𞤢𞤤 𞤩𞤵𞤪𞤭 𞤶𞤵𞥅𞤼𞤣𞤫. 𞤊𞤢𞥄𞤲'𞤣𞤢𞥄𞤪𞤫 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤳𞤮 𞤃𞤭𞤧𞤪𞤢 𞤨𞤵𞤯𞥆𞤢𞤲𞤮𞥅𞤯𞤮⹁ 𞤃𞤭𞤧𞤪𞤢 𞤸𞤢𞤳𞥆𞤵𞤲'𞤣𞤫𞥅𞤶𞤮 (𞤃𞤭𞤧𞤪𞤢 𞤩𞤮𞥅𞤴𞤯𞤮)⹁ 𞤃𞤭𞤧𞤪𞤢 𞤷𞤢𞤳𞥆𞤭𞤼𞤭𞥅𞤯𞤮⹁ 𞤁𞤫𞤥𞤮𞤼𞤭𞤳⹁ 𞤫 𞤑𞤮𞤨𞤼𞤭𞤳. [𞥑𞥑𞥓] 𞤄𞤭𞤲𞤣𞤭 𞤃𞤭𞤧𞤪𞤢 𞤸𞤮𞤤𞥆𞤭𞤪𞤼𞤢𞥄 𞤷𞤫𞥅𞤪𞤼𞤵𞤺𞤮𞤤 𞤯𞤫𞤥𞤯𞤫 𞤳𞤮 𞤢𞤣𞤭𞥅 𞤑𞤮𞤨𞤼𞤭𞤳⹁ 𞤳𞤮𞤲𞤮 𞤭𞤲𞤢 𞤺𞤢𞤧𞤢 𞤼𞤢𞤱𞤢 𞤳𞤮 𞤫 𞤯𞤫𞤥𞤯𞤫 𞤣𞤭𞥅𞤱𞤢𞥄𞤲𞤵𞥅𞤶𞤭 𞤧𞤢𞤪𞤢𞥄𞤶𞤭 𞤃𞤫𞤥𞤬𞤭𞤧 𞤫 𞤷𞤢𞤺𞥆𞤢𞤤 𞤥𞤵𞤥 𞤚𞤫𞤦𞤫𞤧. [𞥑𞥑𞥔]

𞤃𞤭𞤧𞤪𞤢 𞤩𞤮𞥅𞤴𞤯𞤮 𞤳𞤮 𞤯𞤫𞤥𞤲'𞤺𞤢𞤤 𞤧𞤭𞤲𞤼𞤫𞤼𞤭𞤳⹁ 𞤳𞤮𞤲𞤮 𞤷𞤢𞤺𞥆𞤢𞤤 𞤯𞤵𞥅𞤥 𞤲'𞤺𞤢𞤤 𞤩𞤫𞤴𞤣𞤭𞥅 𞤸𞤭𞥅𞤧𞤢𞥄𞤣𞤫. 𞤉𞤶𞤭𞤨𞤼𞤲𞤢𞥄𞤩𞤫 𞤩𞤫𞤲𞥆𞤵𞤩𞤫 𞤩𞤫𞥅 𞤰𞤫𞤼𞥆𞤭𞥅 𞤦𞤭𞤲𞤣𞤢𞤲𞤯𞤫 𞤤𞤢𞥄𞤩𞤼𞤵𞤯𞤫 𞤫 𞤦𞤭𞤲𞤣𞤢𞤲𞤯𞤫 𞤤𞤢𞥄𞤩𞤼𞤵𞤯𞤫⹁ 𞤯𞤫 𞤤𞤮𞤥𞤼𞤭𞥅 𞤶𞤮𞤳𞥆𞤮𞤲'𞤣𞤭𞤪𞤫 𞤩𞤮𞥅𞤴𞤯𞤫. 𞤏𞤮𞤲𞥆𞤮 𞤳𞤮 𞤱𞤢𞤴𞤤𞤮-𞤱𞤢𞤴𞤤𞤮 𞤵𞤥𞥆𞤮𞤪𞤢𞥄𞤣𞤫 𞤫 𞤣𞤮𞤺𞥆𞤮𞤤 𞤳𞤮𞤲𞤺𞤵𞤯𞤭 𞤩𞤮𞥅𞤴𞤲'𞤺𞤮𞤤 𞤺𞤮𞤤𞥆𞤢𞤤-𞤧𞤵𞤦𞤶𞤫𞤷𞤼-𞤮𞤦𞤶𞤫𞤷𞤼 𞤬𞤫𞥅𞤱𞤣𞤫 𞤫 𞤧𞤵𞤦𞤶𞤫𞤷𞤼-𞤮𞤦𞤶𞤫𞤷𞤼. [𞥑𞥑𞥕] 𞤄𞤭𞤲𞤣𞤭 𞤸𞤭𞤫𞤪𞤮𞤺𞤤𞤭𞤬𞤭𞤳⹁ 𞤸𞤭𞤫𞤪𞤢𞤼𞤭𞤳⹁ 𞤫 𞤣𞤫𞤥𞤮𞤼𞤭𞤳 𞤉𞤶𞤭𞤨𞤼⹁ 𞤸𞤢𞥄 𞤶𞤮𞥅𞤲𞤭 𞤤𞤮𞤥𞤼𞤭𞤲𞤢𞥄𞤥𞤢 𞤫 𞤢𞤤𞤳𞤵𞤤𞤫 𞤳𞤮𞤨𞤼𞤭𞤳 𞤩𞤵𞤪𞤯𞤫 𞤬𞤮𞤲𞤫𞤼𞤭𞤳. 𞤑𞤮𞤨𞤼𞤭𞤳 𞤭𞤲𞤢 𞤸𞤵𞥅𞤼𞤮𞤪𞤫𞥅 𞤸𞤢𞥄 𞤶𞤮𞥅𞤲𞤭 𞤫 𞤲'𞤣𞤫𞤪 𞤣𞤭𞥅𞤲𞤫𞥅𞤶𞤭 𞤉𞤳𞤤𞤫𞤧𞤭𞤴𞤢 𞤌𞤪𞤼𞤮𞤣𞤮𞤳𞤧 𞤃𞤭𞤧𞤪𞤢⹁ 𞤳𞤢𞤣𞤭 𞤦𞤢𞤼𞥆𞤫 𞤥𞤵𞤥 𞤭𞤲𞤢 𞤼𞤢𞤱𞤫𞥅 𞤫 𞤯𞤫𞤥𞤲'𞤺𞤢𞤤 𞤀𞤪𞤢𞤦 𞤃𞤭𞤧𞤪𞤢 𞤸𞤢𞤲𞤣𞤫.

**𞤣𞤭𞥅𞤲𞤢**

𞤑𞤮 𞤩𞤵𞤪𞤭 𞤸𞤫𞥅𞤱𞤣𞤫 𞤫 𞤃𞤭𞤧𞤪𞤢𞤲𞤢𞥄𞤩𞤫 𞤩𞤮𞥅𞤴𞤩𞤫 𞤳𞤮 𞤪𞤫𞤥𞤮𞥅𞤩𞤫 𞤤𞤫𞤴𞤣𞤭. 𞤖𞤮𞤯𞤮𞤪𞤣𞤫 𞤥𞤢𞤩𞥆𞤫 𞤳𞤮 𞤲'𞤺𞤢𞤥 𞤩𞤫𞤧𞤲'𞤺𞤵 𞤲'𞤺𞤵𞥅 𞤼𞤢𞤲⹁ 𞤩𞤫 𞤲'𞤦𞤢𞤯𞤭 𞤳𞤮 𞤫 𞤦𞤭𞤪𞤭𞤳𞤵𞥅𞤶𞤭 𞤤𞤮𞥅𞤨𞤫⹁ 𞤦𞤢𞤯𞤢𞥄𞤯𞤭 𞤲'𞤺𞤢𞤥 𞤱𞤢𞥄𞤱𞤣𞤫 𞤩𞤵𞥅𞤩𞤣𞤫 𞤫 𞤲'𞤺𞤵𞤤𞤫𞥅𞤳𞤭 𞤻𞤢𞤤𞤢𞤱𞤥𞤢. 𞤘𞤢𞤤𞥆𞤫 𞤬𞤮𞤬 𞤭𞤲𞤢 𞤶𞤮𞤺𞤭𞤲𞤮𞥅 𞤧𞤵𞥅𞤣𞤵 𞤩𞤵𞥅𞤩𞤲'𞤣𞤵⹁ 𞤭𞤲𞤢 𞤱𞤢𞤯𞤭 𞤳𞤢𞥄𞤰𞤫 𞤩𞤵𞤼𞥆𞤫 𞤲'𞤺𞤢𞤥 𞤩𞤵𞥅𞤩𞤲𞤵𞤣𞤫 𞤺𞤢𞤱𞤪𞤭 𞤫 𞤤𞤮𞤱𞤪𞤫 𞤼𞤮𞤳𞤮𞤧𞤫𞤪𞤫 𞤲'𞤺𞤢𞤥 𞤩𞤵𞥅𞤩𞤲𞤵𞤣𞤫 𞤲'𞤦𞤵𞤪𞤵. [𞥑𞥓𞥔] 𞤅𞤫𞤪𞤢𞤥𞤭𞤳 𞤭𞤲𞤢 𞤱𞤢𞤯𞤭 𞤺𞤫𞤯𞤫 𞤺𞤢𞤤𞥆𞤫𞥅𞤶𞤭 𞤲'𞤺𞤢𞤥 𞤥𞤮𞥅𞤬𞤼𞤵𞤣𞤫⹁ 𞤬𞤫𞥅𞤱𞤲𞤵𞤣𞤫⹁ 𞤲𞤢𞤱𞤣𞤫⹁ 𞤫 𞤻𞤢𞥄𞤥𞤣𞤫 𞤲'𞤺𞤵𞥅𞤪𞤢⹁ 𞤲'𞤶𞤢𞤪𞤢𞤥⹁ 𞤫 𞤺𞤫𞤯𞤫 𞤲'𞤦𞤢𞤴𞤤𞤢𞥄𞤲'𞤣𞤭. 𞤑𞤮𞤯𞤮𞤪𞤯𞤫 𞤯𞤫𞥅 𞤭𞤲𞤢 𞤨𞤫𞤲𞤼𞤭𞤪𞤫𞥅 𞤣𞤢𞤲𞤫𞥅𞤶𞤫⹁ 𞤭𞤲𞤢 𞤲'𞤦𞤢𞥄𞤱𞤭 𞤵𞤣𞥆𞤫𞥅𞤣𞤫 𞤫 𞤲'𞤦𞤢𞤴𞤣𞤭𞥅𞤶𞤭 𞤤𞤭𞤯𞥆𞤭 𞤣𞤢𞤲𞤫𞥅𞤶𞤭. 𞤂𞤫𞤯𞥆𞤫 𞤯𞤫𞥅 𞤭𞤲𞤢 𞤲'𞤶𞤵𞤩𞥆𞤭𞤲𞤢𞥄 𞤫 𞤽𞤮𞤪𞤢𞤤⹁ 𞤼𞤢𞤱𞤭 𞤳𞤮 𞤽𞤮𞤪𞤢𞤤 𞤤𞤫𞤯𞥆𞤫⹁ 𞤤𞤫𞤯𞥆𞤫 𞤰𞤫𞤼𞥆𞤢𞥄𞤯𞤫 𞤫 𞤤𞤫𞤴𞤣𞤭 𞤫 𞤼𞤢𞥄𞤦𞤢𞤤 𞤺𞤮𞥅𞤼𞤮 𞤺𞤮𞥅𞤼𞤮 𞤭𞤲𞤢 𞤲'𞤦𞤢𞤯𞤭 𞤥𞤮𞤦𞤫𞤤𞤢𞥄𞤶𞤭 𞤯𞤭𞥅.

**𞤲𞤣𞤫𞤬𞤵**

𞤁𞤮𞤺𞥆𞤮𞤤 𞤷𞤮𞤤𞥆𞤭 𞤨𞤭𞤶𞤭𞤪𞤤𞤮𞥅𞤶𞤭 𞤫 𞤪𞤫𞤥𞤣𞤫 𞤲'𞤺𞤫𞤧𞤢⹁ 𞤴𞤢𞤲𞤢𞥄𞤲'𞤣𞤫 𞤐𞤫𞤬𞤫𞤪𞤥𞤢𞥄𞤼 𞤫 𞤣𞤫𞤦𞥆𞤮 𞤥𞤵𞤥 𞤋𞤼𞤫𞤼 (𞤸𞤫𞤣𞥆𞤫 𞥒𞥗𞥐𞥐 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄)

𞤕𞤵𞤭𞤧𞤭𞤲𞤫 𞤃𞤭𞤧𞤪𞤢 𞤭𞤲𞤢 𞤸𞤫𞤣𞥆𞤭𞥅 𞤫 𞤣𞤢𞤪𞤲'𞤣𞤫 𞤸𞤢𞥄𞤱𞤲𞤭𞥅𞤲'𞤣𞤫 𞤫 𞤲'𞤣𞤫𞤪 𞤴𞤮𞤲𞤼𞤢𞥄𞤶𞤭. 𞤐'𞤁𞤫𞤳𞤫⹁ 𞤳𞤮𞤯𞤳𞤭 𞤉𞤶𞤭𞤨𞤼 𞤸𞤢𞤲𞤣𞤫 𞤭𞤲𞤢 𞤶𞤮𞤺𞤭𞥅 𞤲𞤢𞤲𞤣𞤮𞤤𞥆𞤢𞥄𞤶𞤭 𞤳𞤫𞥅𞤱𞤯𞤭 𞤫 𞤳𞤮𞤯𞤳𞤭 𞤩𞤮𞥅𞤴𞤯𞤭. 𞤙𞤢𞥄𞤥𞤣𞤵 𞤩𞤵𞤪𞤲'𞤣𞤵 𞤸𞤫𞥅𞤱𞤣𞤫 𞤳𞤮 𞤲'𞤦𞤵𞤪𞤵 𞤫 𞤦𞤭𞥅𞤪⹁ 𞤩𞤫𞤴𞤣𞤫𞥅 𞤸𞤫𞥅𞤲 𞤤𞤫𞤯𞥆𞤫 𞤳𞤮 𞤱𞤢𞤴𞤭 𞤲𞤮 𞤲'𞤶𞤵𞥅𞤥𞤪𞤭 𞤫 𞤤𞤢𞥄𞤴⹁ 𞤫 𞤩𞤭𞤩𞥆𞤫 𞤤𞤫𞤯𞥆𞤫 𞤳𞤮 𞤱𞤢𞤴𞤭 𞤲𞤮 𞤣𞤢𞤼𞤫 𞤫 𞤬𞤭𞤶𞤭𞤪𞤣𞤫. 𞤏𞤭𞤲𞤣𞤫𞤪𞤫 𞤫 𞤳𞤮𞤧𞤢𞤥 𞤭𞤲𞤢 𞤲'𞤦𞤫𞤤𞤼𞤭𞥅 𞤫 𞤻𞤢𞤤𞤯𞤭 𞤶𞤵𞥅𞤤𞤣𞤫 𞤯𞤭𞥅 𞤬𞤮𞤬⹁ 𞤼𞤢𞤱𞤭 𞤲𞤮𞥅𞤲 𞤴𞤭𞤥𞤩𞤫 𞤼𞤮𞥅𞤱𞤩𞤫 𞤩𞤫𞥅 𞤩𞤵𞤪𞤭 𞤱𞤫𞤤𞤣𞤫 𞤸𞤫𞥅𞤲. 𞤂𞤭𞤯𞥆𞤭⹁ 𞤳𞤮𞤧𞤢𞤥⹁ 𞤫 𞤳𞤮𞤧𞤢𞤥 𞤭𞤲𞤢 𞤲'𞤦𞤢𞥄𞤱𞤭 𞤩𞤵𞥅𞤩𞤲𞤫𞥅𞤣𞤫 𞤱𞤢𞤤𞥆𞤢 𞤩𞤵𞥅𞤩𞤲𞤫𞥅𞤣𞤫⹁ 𞤩𞤵𞥅𞤩𞤲𞤫𞥅 𞤱𞤢𞤤𞥆𞤢 𞤩𞤵𞥅𞤩𞤲𞤫𞥅 𞤫 𞤣𞤮𞤱 𞤽𞤮𞤪𞤢𞤤. [𞥑𞥔𞥒]

**𞤥𞤢𞤸𞤮𞥅𞤣𞤭**

𞤃𞤢𞤸𞤣𞤭 𞤃𞤭𞤧𞤪𞤢 𞤩𞤮𞥅𞤴𞤲'𞤣𞤭 𞤭𞤲𞤢 𞤱𞤢𞤯𞤭 𞤴𞤮𞤺𞤢 𞤫 𞤥𞤢𞤸𞤣𞤭𞥅𞤶𞤭 𞤩𞤵𞤪𞤯𞤭 𞤤𞤮𞤤𞥆𞤵𞤣𞤫 𞤫 𞤱𞤭𞤲𞤣𞤫𞤪𞤫 𞤲'𞤣𞤫: 𞤨𞤭𞤪𞤢𞤥𞤭𞤣𞤵𞥅𞤶𞤭 𞤥𞤢𞤱𞤯𞤭 𞤘𞤭𞥁𞤢 𞤫 𞤷𞤵𞥅𞤯𞤭 𞤣𞤫𞤱𞤢𞤤 𞤚𞤫𞤦𞤫𞤧. 𞤉𞤩𞥆𞤢𞥄𞤯𞤫 𞤥𞤢𞤸𞤲'𞤺𞤮 𞤯𞤫𞥅⹁ 𞤳𞤮 𞤣𞤮𞤱𞤤𞤢 𞤴𞤵𞤩𞥆𞤭𞤲𞤭⹁ 𞤪𞤮𞤳𞥆𞤭 𞤯𞤵𞤥 𞤳𞤢𞥄𞤤𞤭𞤧 𞤲'𞤺𞤢𞤥 𞤣𞤭𞥅𞤲𞤫 𞤫 𞤧𞤭𞤬𞤼𞤮𞤪𞤣𞤫⹁ 𞤳𞤮𞤲𞤮 𞤳𞤢𞤣𞤭 𞤲'𞤺𞤢𞤥 𞤧𞤫𞤥𞤦𞤭𞤲'𞤣𞤫 𞤣𞤮𞥅𞤤𞤫 𞤬𞤭𞤪𞤢𞥄𞤱𞤲𞤢 𞤴𞤢𞥄𞤶𞤯𞤫. 𞤃𞤭𞤧𞤪𞤢𞤲𞤢𞥄𞤩𞤫 𞤩𞤮𞥅𞤴𞤩𞤫 𞤳𞤮 𞤥𞤢𞤸𞤮𞥅𞤩𞤫 𞤱𞤢𞥄𞤱𞤩𞤫⁏ 𞤸𞤵𞥅𞤼𞤮𞤪𞤢𞥄𞤣𞤫 𞤼𞤢𞤲 𞤳𞤵𞥅𞤼𞤮𞤪𞤯𞤫 𞤳𞤮𞤴𞤯𞤫 𞤳𞤮𞤲𞤮 𞤦𞤢𞥄𞤱𞤯𞤫 𞤸𞤵𞥅𞤼𞤮𞤪𞤫𞥅𞤣𞤫 𞤫 𞤳𞤵𞥅𞤼𞤮𞤪𞤯𞤫 𞤴𞤭𞤴𞤤𞤮𞤼𞤮𞥅𞤯𞤫⹁ 𞤥𞤢𞤸𞤮𞥅𞤩𞤫 𞤭𞤲𞤢 𞤲'𞤦𞤢𞥄𞤱𞤭 𞤥𞤢𞤸𞤣𞤫 𞤷𞤵𞥅𞤯𞤭 𞤳𞤢𞥄𞤰𞤫 𞤥𞤢𞤱𞤯𞤭 𞤫 𞤤𞤢𞥄𞤩𞤢𞤤 𞤥𞤢𞤱𞤲'𞤺𞤢𞤤⹁ 𞤲'𞤺𞤢𞤤 𞤸𞤢𞥄 𞤸𞤢𞤲𞤣𞤫 𞤭𞤲𞤢 𞤴𞤭𞤯𞤭.

**𞤋𞤪𞤭𞤲**

𞤃𞤭𞤧𞤪𞤢𞤲𞤢𞥄𞤩𞤫 𞤩𞤮𞥅𞤴𞤩𞤫 𞤭𞤲𞤢 𞤨𞤫𞥅𞤱𞤲𞤭 𞤲𞤢𞥄𞤤𞤢𞤲𞤳𞤢𞥄𞤺𞤢𞤤 𞤲'𞤺𞤢𞤥 𞤺𞤮𞤤𞥆𞤮𞤪𞤢𞥄𞤣𞤫. 𞤑𞤮 𞤩𞤵𞤪𞤭 𞤣𞤵𞥅𞤩𞤭 𞥓 𞥕𞥐𞥐⹁ 𞤲𞤢𞥄𞤤𞤢𞤲𞤳𞤮𞥅𞤩𞤫 𞤭𞤲𞤢 𞤲'𞤶𞤮𞤳𞥆𞤭 𞤫 𞤲'𞤦𞤢𞥄𞤣𞤭𞥅𞤶𞤭 𞤲𞤢𞥄𞤤𞤢𞤲𞤳𞤢𞥄𞤺𞤢𞤤 𞤫 𞤭𞤳𞤮𞤲𞤮𞤺𞤢𞤪𞤢𞥄𞤬𞤭 𞤰𞤫𞤤𞥆𞤭𞤼𞤭𞥅𞤯𞤭 𞤫 𞤲'𞤣𞤫𞤪 𞤂𞤢𞥄𞤥𞤵 𞤩𞤮𞥅𞤴𞤲'𞤺𞤵⹁ 𞤭𞤲𞤢 𞤲'𞤶𞤮𞤳𞥆𞤭 𞤫 𞤣𞤮𞥅𞤧𞤯𞤫 𞤼𞤭𞥅𞤯𞥆𞤫⹁ 𞤯𞤫 𞤲'𞤣𞤢𞤪𞤼𞤭𞤲𞤭𞥅 𞤦𞤢𞤼𞥆𞤫 𞤶𞤢𞤲𞤢𞤲𞤫 𞤫 𞤱𞤢𞤴𞤤𞤮𞥅𞤶𞤭 𞤲'𞤣𞤫𞤪 𞤤𞤫𞤴𞤣𞤭. [𞥑𞥔𞥘] 𞤍𞤫𞥅 𞤯𞤮𞥅 𞤼𞤮𞤤𞤲𞤮𞥅𞤶𞤭 𞤲𞤢𞥄𞤤𞤢𞤲𞤳𞤢𞥄𞤺𞤢𞤤 – 𞤣𞤭𞥅𞤣𞤭 𞤳𞤮𞤴𞤯𞤭⹁ 𞤲'𞤦𞤢𞥄𞤣𞤭𞥅𞤶𞤭 𞤫 𞤲𞤮𞤳𞥆𞤵𞥅𞤶𞤭 𞤩𞤵𞤼𞥆𞤭𞤯𞤭 𞤷𞤮𞤤𞤮𞤵𞤪 𞤸𞤢𞤱𞤪𞤢𞥄𞤯𞤭 𞤫 𞤧𞤭𞤬𞤢𞥄𞤶𞤭 𞤩𞤵𞤼𞥆𞤭𞤯𞤭 𞤤𞤭𞤥𞤼𞤮𞥅𞤶𞤭 𞤼𞤢𞤱𞤢 𞤳𞤮𞤤𞥆𞤭𞤼𞤮𞥅𞤶𞤭 𞤤𞤵𞤺𞥆𞤭𞤯𞤺𞤮𞤤 𞤲𞤮𞤳𞥆𞤵 – 𞤭𞤲𞤢 𞤲'𞤦𞤢𞤯𞤭 𞤶𞤭𞤳𞥆𞤵 𞤲'𞤶𞤵𞤩𞥆𞤵𞤣𞤭 𞤫 𞤦𞤢𞤤𞥆𞤮𞤲'𞤣𞤭𞤪𞤢𞤤 𞤫 𞤲'𞤣𞤫𞤪 𞤳𞤮𞤥𞤨𞤮𞤻𞥆𞤫.

**𞤘𞤮𞥅𞤥𞤯𞤭𞤲𞤢𞤤**

𞤘𞤮𞥅𞤲'𞤺𞤯𞤭𞤲𞤢𞤤 𞤳𞤮 𞤬𞤢𞤴𞤼𞤭 𞤫 𞤣𞤭𞥅𞤲𞤫𞥅𞤶𞤭 𞤫 𞤷𞤢𞤺𞥆𞤢𞤤 𞤥𞤢𞥄𞤴𞤣𞤫 𞤭𞤲𞤢 𞤼𞤢𞤱𞤫𞥅 𞤫 𞤧𞤭𞤱𞤭𞤤 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤺𞤭𞤤𞤢 𞤫 𞤬𞤵𞤯𞥆𞤮𞥅𞤣𞤫 𞤥𞤵𞤥 ⁏ 𞤂𞤢𞥄𞤥𞤵 𞤊𞤭𞤪𞤢𞤱𞤲𞤢 𞤼𞤵𞥅𞤺𞤭𞥅 𞤳𞤮 𞤫 𞤸𞤢𞤳𞥆𞤫 𞤤𞤢𞥄𞤥𞤩𞤫. 𞤆𞤢𞤲𞤼𞤸𞤫𞤮𞤲 𞤉𞤶𞤭𞤨𞤼 𞤭𞤲𞤢 𞤸𞤮𞤯𞤭 𞤤𞤢𞥄𞤥𞤩𞤫 𞤶𞤮𞤺𞤭𞥅𞤩𞤫 𞤣𞤮𞥅𞤤𞤫 𞤩𞤵𞤪𞤯𞤫 𞤥𞤢𞤱𞤲𞤵𞤣𞤫⹁ 𞤩𞤫 𞤲𞤮𞤣𞥆𞤢𞤼𞤢 𞤲'𞤺𞤢𞤥 𞤦𞤢𞤤𞥆𞤢𞤤 𞤱𞤢𞤤𞥆𞤢 𞤲'𞤣𞤫𞥅𞤲𞤳𞤢. 𞤑𞤮𞤲𞤮 𞤤𞤢𞥄𞤥𞤩𞤫 𞤩𞤫𞥅 𞤲'𞤶𞤭𞤴𞤼𞤭𞤪𞤢𞥄𞤳𞤢 𞤳𞤮 𞤥𞤮𞤰𞥆𞤵𞤩𞤫⹁ 𞤃𞤭𞤧𞤪𞤢𞤲𞤢𞥄𞤩𞤫 𞤭𞤲𞤢 𞤲'𞤺𞤮𞥅𞤲'𞤺𞤯𞤭𞤲𞤭 𞤱𞤫𞤤𞤼𞤭𞤲'𞤣𞤫 𞤯𞤵𞤥 𞤫𞤲 𞤫 𞤧𞤢𞤣𞤢𞤳𞤫𞥅𞤶𞤭 𞤫 𞤣𞤵𞤱𞤢𞥄𞤱𞤵𞥅𞤶𞤭. 𞤅𞤭𞤬𞤢𞥄 𞤮𞥅𞤯𞤮𞥅 𞤨𞤢𞤲𞤼𞤫𞤮𞤲 𞤭𞤲𞤢 𞤱𞤢𞤴𞤤𞤮𞥅 𞤧𞤢𞤸𞤢𞥄 𞤳𞤢𞤤𞤢 𞤲'𞤣𞤫 𞤤𞤢𞥄𞤥𞤩𞤫 𞤳𞤫𞤧𞤭 𞤰𞤫𞤼𞥆𞤫𞤼𞤫𞥅 𞤫 𞤲'𞤣𞤫𞤪 𞤲'𞤶𞤵𞤩𞥆𞤵𞤣𞤭 𞤤𞤢𞥄𞤥𞤵⹁ 𞤳𞤮𞤲𞤮 𞤢𞤤𞤥𞤵𞤩𞥆𞤫 𞤩𞤫𞥅 𞤲'𞤦𞤢𞤯𞤢𞥄𞤲𞤭 𞤸𞤫𞥅𞤲 𞤣𞤮𞥅𞤤𞤫 𞤲'𞤺𞤢𞤥 𞤴𞤵𞤩𞥆𞤭𞤲'𞤣𞤫 𞤥𞤭𞥅𞤶𞤮𞥅𞤶𞤭 𞤫 𞤣𞤢𞥄𞤪𞤼𞤮𞤤 𞤷𞤫𞥅𞤪𞤼𞤵𞤯𞤭⹁ 𞤧𞤢𞤸𞤢𞥄 𞤫 𞤧𞤢𞤸𞤢𞥄 𞤬𞤮𞤬 𞤤𞤵𞥅𞤪𞤮𞤲'𞤣𞤭𞤪𞤯𞤭⹁ 𞤫 𞤲'𞤣𞤫𞤪 𞤲'𞤶𞤵𞤩𞥆𞤵𞤣𞤭 𞤶𞤮𞤳𞥆𞤮𞤲'𞤣𞤭𞤪𞤫. [𞥑𞥕𞥗] 𞤍𞤫𞥅 𞤥𞤭𞥅𞤶𞤮𞥅𞤶𞤭 𞤷𞤫𞥅𞤪𞤼𞤵𞤯𞤭 𞤫 𞤣𞤭𞥅𞤲𞤫𞥅𞤶𞤭 𞤲'𞤶𞤭𞤴𞤼𞤢𞥄𞤳𞤢 𞤲𞤮 𞤤𞤵𞥅𞤪𞤮𞤲'𞤣𞤭𞤪𞤯𞤫 𞤳𞤮𞤲𞤮 𞤳𞤮 𞤲𞤮 𞤤𞤢𞥄𞤦𞤭 𞤫 𞤲'𞤣𞤫𞤪 𞤺𞤫𞤯𞤫 𞤳𞤫𞥅𞤱𞤯𞤫 𞤺𞤮𞥅𞤲'𞤺𞤢.

**𞤬𞤭𞤲𞤢𞥄 𞤼𞤢𞤱𞤢𞥄𞤶𞤭**

𞤃𞤭𞤧𞤪𞤢𞤲𞤢𞥄𞤩𞤫 𞤩𞤮𞥅𞤴𞤩𞤫 𞤭𞤲𞤢 𞤲'𞤶𞤮𞤺𞤭𞤲𞤮𞥅 𞤢𞥄𞤣𞤢𞥄𞤶𞤭 𞤱𞤭𞤪𞤱𞤭𞤪𞤲'𞤣𞤫 𞤤𞤢𞥄𞤩𞤼𞤵𞤯𞤭 𞤯𞤭 𞤩𞤫 𞤷𞤭𞤳𞥆𞤢𞤼𞤲𞤮𞥅 𞤭𞤲𞤢 𞤨𞤮𞤼𞤭 𞤱𞤢𞤯𞤫𞥅𞤣𞤫 𞤲'𞤺𞤢𞤥 𞤼𞤢𞤦𞤭𞤼𞤭𞤲'𞤣𞤫 𞤥𞤢𞥄𞤴𞤣𞤫 𞤷𞤢𞤺𞥆𞤢𞤤 𞤥𞤢𞥄𞤴𞤣𞤫. 𞤍𞤫𞥅𞤯𞤮𞥅 𞤢𞥄𞤣𞤢𞥄𞤶𞤭 𞤭𞤲𞤢 𞤲'𞤦𞤢𞤯𞤭 𞤪𞤫𞥅𞤲'𞤣𞤫 𞤩𞤢𞤲𞤣𞤵 𞤲'𞤣𞤵𞥅 𞤪𞤫𞤱𞤪𞤵𞤣𞤫 𞤫 𞤥𞤵𞤥𞥆𞤭𞤲'𞤺𞤮𞤤⹁ 𞤱𞤢𞤯𞤣𞤫 𞤳𞤫𞤱𞤵𞥅𞤶𞤭 𞤱𞤭𞤪𞤱𞤭𞤪𞤲'𞤣𞤫⹁ 𞤫 𞤵𞤣𞥆𞤵𞤣𞤫 𞤫 𞤺𞤫𞤯𞤫 𞤩𞤢𞤲𞤣𞤵 𞤯𞤫 𞤥𞤢𞥄𞤴𞤯𞤮 𞤮𞥅 𞤸𞤵𞥅𞤼𞤮𞤪𞤼𞤮𞥅 𞤫 𞤲'𞤣𞤫𞤪 𞤲'𞤺𞤵𞥅𞤪𞤲'𞤣𞤢𞤥 𞤷𞤢𞤺𞥆𞤢𞤤 𞤥𞤢𞥄𞤴𞤣𞤫. [𞥑𞥕𞥒] 𞤑𞤮 𞤢𞤣𞤭𞥅 𞤂𞤢𞥄𞤥𞤵 𞤩𞤮𞥅𞤴𞤲'𞤺𞤵⹁ 𞤩𞤢𞤤𞥆𞤭 𞤲'𞤦𞤫𞤪𞤤𞤢𞥄𞤯𞤭 𞤫 𞤲'𞤣𞤫𞤪 𞤩𞤵𞤤𞥆𞤭 𞤶𞤫𞥅𞤪𞤫𞥅𞤲'𞤣𞤫 𞤭𞤲𞤢 𞤲'𞤣𞤫𞤧𞤲'𞤣𞤢𞥄 𞤫 𞤧𞤭𞤬𞤢𞥄 𞤥𞤵𞤥 𞤫 𞤴𞤮𞥅𞤪𞤺𞤮𞤤. 𞤀𞤪𞤭𞤣⹁ 𞤲'𞤺𞤮𞤲𞤳𞤢𞥄𞤶𞤭 𞤶𞤫𞥅𞤪𞤫𞥅𞤲'𞤣𞤫 𞤳𞤮 𞤦𞤢𞤤𞥆𞤢𞤤 𞤫 𞤲'𞤣𞤫𞤪 𞤣𞤢𞥄𞤪𞤼𞤮𞤤 𞤉𞤶𞤭𞤨𞤼 𞤩𞤮𞥅𞤴𞤲'𞤺𞤮𞤤 𞤲'𞤺𞤢𞤥 𞤱𞤭𞤪𞤲𞤫𞥅𞤣𞤫 𞤥𞤭𞤧𞤳𞤭𞤲𞤫𞥅𞤩𞤫⹁ 𞤩𞤫 𞤲'𞤦𞤢𞥄𞤱𞤢𞥄 𞤣𞤢𞤻𞤣𞤫 𞤨𞤫𞥅𞤶𞤫 𞤱𞤭𞤪𞤱𞤭𞤪𞤲'𞤣𞤫 𞤤𞤢𞥄𞤩𞤼𞤵𞤯𞤫 𞤯𞤫 𞤥𞤢𞤱𞤩𞤫 𞤩𞤫𞥅 𞤲'𞤦𞤢𞥄𞤱𞤭 𞤸𞤫𞤩𞤣𞤫. 𞤃𞤭𞤧𞤪𞤢𞤲𞤢𞥄𞤩𞤫 𞤩𞤵𞤪𞤩𞤫 𞤢𞤤𞤯𞤵𞤣𞤫 𞤩𞤫𞥅 𞤨𞤵𞤯𞥆𞤭𞥅𞤥𞤢 𞤱𞤭𞤪𞤲𞤵𞤣𞤫 𞤥𞤢𞥄𞤴𞤩𞤫 𞤥𞤵𞤥 𞤫𞤲 𞤫 𞤲'𞤣𞤫𞤪 𞤺𞤫𞤲𞤢𞥄𞤤𞤫 𞤳𞤢𞥄𞤰𞤫 𞤫 𞤸𞤵𞥅𞤼𞤮𞤪𞤢𞥄𞤣𞤫 𞤥𞤵𞤥𞥆𞤭𞤬𞤭𞤳𞤢𞥄𞤧𞤭𞤴𞤮𞤽 𞤢𞤪𞤼𞤭𞤬𞤭𞤷𞤭𞤫𞤤⹁ 𞤳𞤮 𞤯𞤵𞤥 𞤱𞤮𞤲𞤭 𞤭𞤼𞥆𞤵𞤣𞤫 𞤼𞤫𞤪𞤯𞤫 𞤲'𞤣𞤫𞤪𞤲'𞤣𞤫𞤪𞤭𞥅𞤶𞤫⹁ 𞤩𞤮𞥅𞤪𞤲𞤢𞥄𞤣𞤫 𞤩𞤢𞤲𞤣𞤵 𞤲'𞤣𞤵𞥅 𞤫 𞤤𞤭𞤥𞤷𞤫⹁ 𞤫 𞤵𞤣𞥆𞤵𞤣𞤫 𞤯𞤵𞤥 𞤫 𞤲'𞤣𞤫𞤪 𞤧𞤢𞤪𞤳𞤮𞤬𞤢𞥄𞤧 𞤳𞤢𞥄𞤰𞤫 𞤺𞤮𞤲𞤯𞤮 𞤫 𞤽𞤮𞤪𞤮𞤤 𞤱𞤢𞤤𞥆𞤢 𞤫 𞤳𞤫𞥅𞤧 𞤤𞤫𞤯𞥆𞤫. 𞤘𞤭𞤤𞤢 𞤫 𞤤𞤢𞥄𞤥𞤵 𞤲𞤢𞤴𞤢𞤩𞤵⹁ 𞤱𞤮𞤲 𞤸𞤫𞥅𞤲 𞤺𞤫𞤯𞤫 𞤭𞤲𞤢 𞤳𞤫𞤩𞤫𞥅 𞤷𞤫𞥅𞤪𞤼𞤵𞤯𞤫 𞤫 𞤲'𞤣𞤫𞤪 𞤶𞤢𞤪𞤣𞤵𞤯𞤫 𞤷𞤢𞤲𞤮𞤨𞤭𞤷.

**𞤣𞤢𞤲𞤣𞤮𞥅𞤩𞤫** 

𞤑𞤮𞤲𞤵 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤭𞤲𞤢 𞤶𞤮𞤺𞤭𞤲𞤮𞥅 𞤣𞤢𞤪𞤲'𞤣𞤫 𞤲'𞤺𞤢𞤥 𞤣𞤢𞤯𞤲'𞤣𞤵𞤣𞤫 𞤃𞤭𞤧𞤪𞤢 𞤫 𞤲'𞤶𞤭𞥅𞤥𞤢𞥄𞤲'𞤣𞤭 𞤶𞤢𞤲𞤢𞤲𞤩𞤫 𞤫 𞤶𞤮𞤺𞤢𞥄𞤣𞤫 𞤲'𞤶𞤭𞥅𞤥𞤢𞥄𞤲'𞤣𞤭 𞤃𞤭𞤧𞤪𞤢 𞤫 𞤲'𞤣𞤫𞤪 𞤊𞤵𞤯𞤲𞤢𞥄𞤲'𞤺𞤫 𞤩𞤢𞤣𞤭𞥅𞤯𞤮 𞤩𞤮𞥅𞤴𞤯𞤮. 𞤑𞤮𞤲𞤵 𞤲'𞤺𞤵𞥅 𞤪𞤫𞥅𞤲𞤭 𞤲'𞤶𞤭𞤤𞥆𞤵𞥅𞤶𞤭 𞤥𞤭𞤲𞤭𞤪𞤢𞥄𞤶𞤭 𞤼𞤮 𞤅𞤭𞤲𞤢𞥄 𞤫 𞤲'𞤣𞤫𞤪 𞤂𞤢𞥄𞤥𞤵 𞤩𞤮𞥅𞤴𞤲'𞤺𞤵 𞤲'𞤺𞤵𞥅⹁ 𞤭𞤲𞤢 𞤸𞤢𞤩𞤢 𞤫 𞤸𞤢𞤪𞤫𞥅𞤶𞤭 𞤲'𞤣𞤫𞤪 𞤤𞤫𞤴𞤣𞤭 𞤫 𞤲'𞤣𞤫𞤪 𞤴𞤮𞤲𞤼𞤢𞥄𞤶𞤭 𞤸𞤢𞤳𞥆𞤵𞤲'𞤣𞤫𞥅𞤶𞤭 𞤺𞤢𞤣𞤢𞤲𞤭 𞤫 𞤯𞤭𞤯𞤥𞤭. 𞤑𞤮𞤲𞤵 𞤲'𞤺𞤵𞥅 𞤭𞤲𞤢 𞤸𞤢𞤤𞤬𞤭𞤲𞤢𞥄 𞤶𞤮𞤺𞤢𞥄𞤣𞤫 𞤷𞤵𞥅𞤯𞤭 𞤫 𞤤𞤢𞥄𞤦𞤭 𞤲'𞤶𞤵𞤤𞤢𞥄𞤺𞤵 𞤼𞤫𞥅𞤽𞤼𞤵𞤯𞤭⹁ 𞤳𞤮 𞤱𞤢𞤴𞤭 𞤲𞤮 𞤯𞤭 𞤼𞤢𞤱𞤢𞥄𞤯𞤭 𞤫 𞤱𞤵𞤪𞤮 𞤄𞤵𞤸𞤫𞤲 𞤫 𞤤𞤢𞥄𞤱𞤮𞤤 𞤐𞤵𞤦𞤭𞤴𞤢. 𞤊𞤮𞤪𞤼𞤧 𞤭𞤲𞤢 𞤥𞤢𞤸𞤢𞥄 𞤳𞤢𞤣𞤭 𞤲'𞤺𞤢𞤥 𞤱𞤮𞤲'𞤣𞤫 𞤲𞤮𞤳𞥆𞤵𞥅𞤶𞤭 𞤳𞤮𞤲𞤵⹁ 𞤳𞤮 𞤱𞤢𞤴𞤭 𞤲𞤮 𞤊𞤮𞤪𞤼𞤪𞤫𞤧𞥆 𞤣𞤫 𞤅𞤭𞤤𞤫⹁ 𞤳𞤮 𞤯𞤵𞤥 𞤱𞤮𞤲𞤭 𞤲𞤮𞤳𞥆𞤵 𞤯𞤮 𞤺𞤮𞤤𞥆𞤫 𞤲'𞤦𞤢𞤯𞤢𞤼𞤢 𞤲'𞤺𞤢𞤥 𞤴𞤢𞤸-𞤲'𞤺𞤢𞤪𞤼𞤢𞥄 𞤼𞤮 𞤂𞤫𞤾𞤢𞤲𞤼. 𞤉 𞤲'𞤣𞤫𞤪 𞤂𞤢𞥄𞤥𞤵 𞤑𞤫𞤧𞤵 𞤲'𞤺𞤵𞥅⹁ 𞤬𞤭𞤪𞤢𞥄𞤱𞤲𞤢𞥄𞤶𞤭 𞤳𞤫𞥅𞤱𞤯𞤭 𞤳𞤵𞥅𞤼𞤮𞤪𞤭𞥅𞤥𞤢 𞤳𞤮𞤲𞤵 𞤃𞤭𞤧𞤪𞤢 𞤣𞤢𞤪𞤭𞥅𞤯𞤮 𞤲'𞤺𞤢𞤥 𞤸𞤢𞤩𞤼𞤢𞥄𞤣𞤫 𞤫 𞤸𞤫𞤩𞤼𞤵𞤣𞤫 𞤑𞤵𞥃 𞤫 𞤺𞤫𞤯𞤫 𞤂𞤫𞤾𞤢𞤲𞤼.

**𞤑𞤢𞤪𞤢𞤤𞥆𞤢𞥄𞤺𞤢𞤤⹁ 𞤧𞤢𞤬𞤢𞥄𞤪𞤢 𞤫 𞤸𞤭𞥅𞤧𞤢**

𞤉 𞤲'𞤣𞤫𞤪 𞤳𞤢𞤪𞤢𞤤𞥆𞤢𞥄𞤺𞤢𞤤⹁ 𞤧𞤢𞤬𞤢𞥄𞤪𞤢⹁ 𞤫 𞤸𞤭𞥅𞤧𞤢⹁ 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤸𞤫𞤩𞤭𞥅 𞤼𞤮𞤤𞤲𞤮 𞤩𞤵𞤪𞤯𞤮 𞤼𞤮𞥅𞤱𞤣𞤫 𞤫 𞤰𞤫𞤤𞥆𞤭𞤼𞤢𞥄𞤪𞤫 𞤫 𞤧𞤮𞤬𞤼𞤭𞤲𞤢𞥄𞤪𞤫. 𞤉𞤥𞤨𞤭𞤪𞤭𞤧𞤥 𞤢𞥄𞤣𞤢𞥄𞤶𞤭⹁ 𞤸𞤮𞤲𞤮 𞤲𞤮 𞤧𞤫𞥅𞤣𞤢𞥄 𞤫 𞤨𞤢𞤨𞤭𞤪𞤵𞤧 𞤉𞤣𞤱𞤭𞤲 𞤅𞤥𞤭𞤼𞤸 𞤫 𞤉𞤦𞤫𞤪𞤧 (𞤸𞤫𞤣𞥆𞤫 𞥑𞥖𞥐𞥐 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄)⹁ 𞤢𞤣𞤭𞥅 𞤧𞤭𞤬𞤮𞤪𞤫𞥅𞤣𞤫 𞤳𞤮 𞤃𞤭𞤧𞤪𞤢. 𞤃𞤭𞤧𞤪𞤢𞤲𞤢𞥄𞤩𞤫 𞤲'𞤦𞤢𞤯𞤭𞥅 𞤢𞤤𞤳𞤵𞤤𞤫 𞤥𞤵𞤥 𞤫𞤲 𞤫 𞤲'𞤦𞤢𞤴𞤣𞤭 𞤼𞤮𞤩𞥆𞤫𞤪𞤫 𞤥𞤵𞤥 𞤫𞤲.

**𞤓𞤥𞥆𞤢𞤼𞤮𞤪𞤫**

𞤖𞤭𞥅𞤧𞤢𞥄𞤶𞤭 𞤥𞤢𞤱𞤲𞤵𞤺𞤮𞤤 𞤴𞤭𞤥𞤩𞤫 𞤭𞤲𞤢 𞤷𞤫𞥅𞤪𞤼𞤭 𞤺𞤭𞤤𞤢 𞤫 𞤥𞤭𞤤𞤭𞤴𞤮𞤽𞤢𞥄𞤶𞤭 𞥑 𞤸𞤢𞥄 𞥑⹁𞥕 𞤫 𞤲'𞤣𞤫𞤪 𞤵𞤶𞤵𞤲𞥆𞤢𞥄𞤶𞤫 𞥓𞤩𞤭𞥅𞤪𞤫 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄 𞤸𞤢𞥄 𞤫 𞤥𞤢 𞤢 𞤼𞤢𞤱 𞤥𞤭𞤤𞤭𞤴𞤮𞤽𞤢𞥄𞤶𞤭 𞥒 𞤸𞤢𞥄 𞥓 𞤫 𞤲'𞤣𞤫𞤪 𞤵𞤶𞤵𞤲𞥆𞤢𞥄𞤶𞤫 𞥑𞤩𞤭𞥅𞤪𞤫 𞤳𞤮 𞤢𞤣𞤭𞥅 𞤶𞤭𞤦𞤭𞤲𞤫𞥅𞤣𞤫 𞤋𞥅𞤧𞤢𞥄⹁ 𞤸𞤢𞤣𞤫 𞤥𞤵𞤥 𞤫𞤲 𞤩𞤫𞤴𞤣𞤢𞥄𞤣𞤫 𞤲𞤮 𞤬𞤫𞥅𞤱𞤭 𞤸𞤢𞥄 𞤶𞤮𞥅𞤬𞤲𞤭𞤪𞤣𞤫 𞤵𞤶𞤵𞤲𞤫𞤪𞤫 𞤲'𞤣𞤫𞥅. [𞥑𞥙𞥘]

**𞤀𞤪𞤳𞤫𞤱𞤮𞤺𞤫𞤲𞤫𞤼𞤭𞤳**

𞤉 𞤱𞤭𞤴𞤣𞤫 𞤣𞤢𞥄𞤪𞤼𞤮𞥅𞤱𞤮 𞤦𞤭𞤴𞤫𞤼𞤫𞥅𞤯𞤮 𞤏𞤭𞤤𞥆𞤭𞤢𞤥 𞤅𞤼𞤭𞤫𞤦𞤤𞤭𞤲'𞤺 𞤫 𞤢𞤪𞤳𞤫𞤱𞤮𞤤𞤮𞤧 𞤦𞤭𞤴𞤫𞤼𞤫𞥅𞤯𞤮 𞤅𞤵𞤧𞤢𞤲 𞤐. 𞤖𞤫𞤤𞤬𞤼⹁ 𞤱𞤭𞤯𞤼𞤮𞥅𞤶𞤭 𞤀𞤁𞤐 𞤤𞤵𞥅𞤪𞤮𞤲'𞤣𞤭𞤪𞤯𞤭 𞤫 𞤣𞤮𞤱 𞤲'𞤦𞤢𞤴𞤣𞤭𞥅𞤶𞤭 𞤼𞤢𞥄𞤪𞤭𞥅𞤲'𞤣𞤭 𞤳𞤮 𞤩𞤮𞥅𞤴𞤢𞥄𞤲𞤭 𞤳𞤮𞥅⹁ 𞤳𞤮 𞤱𞤢𞤴𞤭 𞤲𞤮 𞤥𞤵𞤥𞥆𞤭𞥅𞤶𞤭 𞤤𞤢𞥄𞤥𞤯𞤮 𞤀𞤥𞤢𞤪𞤲𞤢⹁ 𞤢𞤣𞥆𞤢𞤲𞤭𞥅 𞤽𞤢𞤳𞥆𞤫𞥅𞤲'𞤣𞤫 𞤲𞤢𞤲𞤮𞤲'𞤣𞤭𞤪𞤢𞤤 𞤫 𞤼𞤢𞥄𞤪𞤭𞥅𞤲'𞤣𞤭 𞤃𞤭𞤧𞤪𞤢𞤲𞤢𞥄𞤩𞤫 𞤩𞤮𞥅𞤴𞤩𞤫 𞤫 𞤭𞤱𞤣𞤭 𞤥𞤵𞤥 𞤫𞤲 . [𞥑𞥙𞥙]

𞤁𞤢𞥄𞤪𞤼𞤮𞤤 𞤪𞤫𞤲𞤣𞤮 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤭𞤲𞤢 𞤸𞤫𞤣𞥆𞤭𞥅 𞤫 𞤬𞤢𞤲𞥆𞤵 𞤰𞤫𞤤𞥆𞤭𞤼𞤮𞥅𞤱𞤮⹁ 𞤭𞤲𞤢 𞤶𞤮𞤳𞥆𞤮𞤲'𞤣𞤭𞤪𞤭 𞤫 𞤬𞤢𞥄𞤥𞤣𞤫 𞤺𞤫𞤯𞤫 𞤣𞤫𞤥𞤮𞤳𞤢𞤪𞤢𞥄𞤧𞤭 𞤶𞤮𞤳𞥆𞤮𞤲'𞤣𞤭𞤪𞤯𞤫 𞤀𞤬𞤪𞤭𞤳 𞤫 𞤌𞤪𞤮𞤨. 𞤖𞤢𞥄 𞤸𞤢𞤲𞤣𞤫⹁ 𞤤𞤭𞤥𞤮𞥅𞤪𞤫 𞤱𞤭𞤯𞤼𞤮𞥅𞤶𞤭 𞤢𞤁𞤐𞤀 𞤫 𞤲'𞤣𞤫𞤪 𞤺𞤫𞤲𞤮𞤥𞤫-𞤱𞤭𞤣𞤫 𞤫 𞤲'𞤦𞤢𞤴𞤣𞤭𞥅𞤶𞤭 𞤩𞤮𞥅𞤴𞤯𞤭 𞤵𞤥𞥆𞤮𞤪𞤭𞥅𞤯𞤭 𞤉𞤶𞤭𞤨𞤼 𞤫 𞤅𞤵𞤣𞤢𞤲 𞤭𞤲𞤢 𞤳𞤫𞤣𞥆𞤭𞥅 𞤭𞤲𞤢 𞤨𞤢𞤥𞤯𞤭⹁ 𞤸𞤢𞤴 𞤧𞤮 𞤼𞤢𞤱𞤭𞥅 𞤲𞤮𞥅𞤲 𞤱𞤭𞤯𞤼𞤮𞥅𞤶𞤭 𞤳𞤮 𞤬𞤢𞥄𞤼𞤭 𞤫 𞤸𞤢𞤨𞤤𞤮𞤺𞤪𞤮𞤵𞤨𞤧 𞤵𞤲𞤭𞤨𞤢𞤪𞤫𞤲𞤼𞤢𞤤 𞤫 𞤲'𞤣𞤫𞤪 𞤴𞤭𞤥𞤩𞤫 𞤩𞤮𞥅𞤴𞤩𞤫 𞤲'𞤦𞤢𞤯𞤢𞥄𞤥𞤢 𞤤𞤢𞥄𞤦𞤭 𞤳𞤫𞥅𞤱𞤯𞤭⹁ 𞤭𞤲𞤢 𞤸𞤮𞤤𞥆𞤭𞤼𞤢 𞤲𞤮 𞤬𞤫𞥅𞤱𞤭 𞤶𞤮𞤳𞥆𞤮𞤲'𞤣𞤭𞤪𞤢𞤤 𞤫 𞤣𞤫𞤲𞤼𞤫 𞤺𞤮𞤯𞥆𞤫 𞤀𞤬𞤪𞤭𞤳 𞤫 𞤌𞤪𞤮𞤨.

**𞤐𞤣𞤮𞤲𞤣𞤭** 

𞤆𞤭𞤲𞤢𞤤 𞤫 𞤥𞤮𞤲𞤭𞤥𞤢𞥄𞤶𞤭 𞤃𞤭𞤧𞤪𞤢 𞤩𞤮𞥅𞤴𞤯𞤮 𞤭𞤲𞤢 𞤲'𞤶𞤮𞤺𞤭𞤲𞤮𞥅 𞤲'𞤦𞤢𞤴𞤣𞤭 𞤣𞤵𞥅𞤥𞤭𞥅𞤲'𞤣𞤭 𞤫 𞤲'𞤣𞤫𞤪 𞤱𞤭𞤲𞤣𞤫𞤪𞤫 𞤲'𞤣𞤫𞥅. 𞤔𞤢𞥄𞤲'𞤦𞤢𞤪𞤢𞥄𞤺𞤢𞤤 𞤃𞤭𞤧𞤪𞤢 𞤭𞤲𞤢 𞤶𞤮𞤺𞤭𞤲𞤮𞥅 𞤦𞤢𞤼𞥆𞤫 𞤳𞤫𞥅𞤱𞤯𞤫 𞤫 𞤂𞤢𞥄𞤥𞤵 𞤑𞤵𞥃 𞤫 𞤃𞤫𞤪𞤮𞤫 𞤲'𞤣𞤫 𞤼𞤢𞤱𞤲𞤮𞥅 𞤭𞤲𞤢 𞤶𞤢𞤩𞤭 𞤣𞤭𞥅𞤲𞤫 𞤫 𞤥𞤢𞤸𞤣𞤭 𞤃𞤭𞤧𞤪𞤢 (𞤼𞤫𞥅𞤥𞤫𞤣𞥆𞤫 𞤨𞤭𞤪𞤢𞤥𞤭𞤣 (𞥖 𞤸𞤢𞥄 𞥓𞥐 𞤥𞤫𞥅𞤼𞤫𞥅𞤪 𞤼𞤮𞥅𞤱𞤯𞤮) 𞤭𞤲𞤢 𞤥𞤢𞤸𞤢𞥄 𞤫 𞤃𞤭𞤧𞤪𞤢/𞤅𞤵𞤣𞤢𞥄𞤲)⹁ 𞤳𞤢𞤥 𞤫 𞤸𞤵𞥅𞤼𞤮𞤪𞤢𞥄𞤣𞤫 𞤦𞤭𞤲𞤣𞤮𞤤 𞤃𞤭𞤧𞤪𞤢 𞤲'𞤺𞤢𞤥 𞤱𞤮𞤲'𞤣𞤫 𞤼𞤵𞥅𞤻𞤮𞤪𞤺𞤢𞤤 𞤦𞤭𞤲𞤣𞤮𞤤 𞤃𞤫𞤪𞤮𞤭𞤼𞤭𞤳. [𞥒𞥐𞥙] 𞤃𞤫𞤪𞤮𞤭𞤼𞤭𞤳 𞤳𞤮 𞤯𞤫𞤥𞤲'𞤺𞤢𞤤 𞤦𞤭𞤲𞤣𞤮𞤤 𞤩𞤵𞤪𞤲'𞤺𞤢𞤤 𞤩𞤮𞥅𞤴𞤣𞤫 𞤫 𞤲'𞤣𞤫𞤪 𞤀𞤬𞤪𞤭𞤳⹁ 𞤷𞤢𞤺𞥆𞤢𞤤 𞤯𞤫𞤥𞤲'𞤺𞤢𞤤 𞤉𞤶𞤭𞤨𞤼⹁ 𞤲'𞤺𞤢𞤤 𞤸𞤵𞥅𞤼𞤮𞤪𞤼𞤫𞤲𞤮𞥅 𞤳𞤮 𞤺𞤭𞤤𞤢 𞤫 𞤼𞤫𞥅𞤥𞤭𞤲𞤢𞤲𞤣𞤫 𞥒𞤩𞤭𞥅𞤪𞤫 𞤸𞤢𞤣𞤫 𞤋𞥅𞤧𞤢𞥄 𞤸𞤢𞥄 𞤫 𞤬𞤵𞤯𞥆𞤮𞥅𞤣𞤫 𞤼𞤫𞥅𞤥𞤭𞤲𞤢𞤲𞤣𞤫 𞥕𞤩𞤭𞥅𞤪𞤫 𞤷𞤢𞤺𞥆𞤢𞤤 𞤋𞥅𞤧𞤢𞥄 [𞥒𞥑𞥐] 𞤁𞤫𞤱𞤢𞤤 𞤤𞤢𞥄𞤥𞤯𞤮 𞤣𞤫𞤦𞥆𞤮 𞤦𞤭𞤴𞤫𞤼𞤫𞥅𞤯𞤮 𞤋𞤧𞤭𞤧⹁ 𞤴𞤫𞤪𞤵⹁ 𞤱𞤮𞤲𞤼𞤭 𞤳𞤮 𞤩𞤵𞤪𞤭 𞤸𞤫𞥅𞤱𞤣𞤫 𞤫 𞤤𞤢𞥄𞤥𞤵 𞤈𞤮𞥅𞤥 ⹁ 𞤲'𞤣𞤫 𞤼𞤢𞤱𞤲𞤮𞥅 𞤮𞤦𞤫𞤤𞤭𞤧𞤳 𞤫𞤲 𞤫 𞤺𞤫𞤯𞤫 𞤺𞤮𞤯𞥆𞤫 𞤭𞤲𞤢 𞤲'𞤶𞤢𞤤𞤼𞤭𞤲𞤫𞥅 𞤼𞤮 𞤈𞤮𞤥𞤫. [𞥒𞥑𞥑] 𞤈𞤮𞥅𞤥𞤲𞤢𞥄𞤩𞤫 𞤳𞤢𞤣𞤭 𞤭𞤲𞤢 𞤲'𞤺𞤢𞤣𞥆𞤢 𞤳𞤢𞤩𞤭𞤪𞤯𞤫 𞤥𞤢𞤸𞤣𞤭 𞤵𞤥𞥆𞤮𞤪𞤢𞥄𞤣𞤫 𞤉𞤶𞤭𞤨𞤼 𞤲'𞤺𞤢𞤥 𞤥𞤢𞤸𞤣𞤫 𞤷𞤵𞥅𞤯𞤭 𞤲𞤮 𞤃𞤭𞤧𞤪𞤢 𞤲𞤭𞥅. 𞤁𞤢𞥄𞤪𞤼𞤭𞤴𞤢𞤲𞤳𞤮𞥅𞤩𞤫 𞤢𞤣𞤢𞤲𞤩𞤫 𞤳𞤮 𞤱𞤢𞤴𞤭 𞤲𞤮 𞤖𞤫𞤪𞤮𞤣𞤮𞤼𞤵𞤧⹁ 𞤅𞤼𞤪𞤢𞤦𞤮𞤲⹁ 𞤫 𞤁𞤭𞤮𞤣𞤮𞤪𞤵𞤧 𞤥𞤮 𞤅𞤭𞤧𞤭𞤤𞤭 𞤲'𞤶𞤢𞤲𞤺𞤭𞥅⹁ 𞤲'𞤦𞤭𞤲𞤣𞤭 𞤳𞤮 𞤬𞤢𞤴𞤼𞤭 𞤫 𞤤𞤫𞤴𞤣𞤭 𞤲'𞤣𞤭𞥅⹁ 𞤲'𞤣𞤭 𞤈𞤮𞥅𞤥𞤲𞤢𞥄𞤩𞤫 𞤲'𞤺𞤢𞤪𞤭 𞤴𞤭𞤴𞤪𞤵𞤣𞤫 𞤯𞤵𞤥 𞤲𞤮 𞤲𞤮𞤳𞥆𞤵 𞤧𞤭𞤪𞤤𞤵 𞤲𞤭𞥅.